title: Yle Sat 1

text: Yle Sat 1 (aiemmin YLESAT1) on Yleisradion ulkosuomalaisille tarkoitettu radiokanava, joka lähettää Yle Puhe -kanavan ohjelmaa. Kanava kuuluu Thor 5 -satelliitin kautta Euroopassa. Aiemmin se kuului myös Australiassa, Aasiassa ja Pohjois-Amerikassa, mutta jakelu lopetettiin vuoden 2012 alussa.


title: Yle Sat 2

text: Yle Sat 2 (aiemmin YLESAT2) on Yleisradion ulkosuomalaisille tarkoitettu radiokanava, joka lähettää koostetta Yle Radio Suomen, Yle Radio 1:n ja Yle Vegan ohjelmista. Kanava kuuluu Thor 5 -satelliitin kautta Euroopassa. Aiemmin se kuului myös Australiassa, Aasiassa ja Pohjois-Amerikassa, mutta jakelu lopetettiin vuoden 2012 alussa.


title: Graham Drinkwater

text: Charles Graham Drinkwater (22. helmikuuta 1875 – 27. syyskuuta 1946) oli kanadalainen jääkiekkoilija, liikemies ja lahjoittaja. Drinkwater pelasi Montreal Victorias -seurassa Amateur Hockey Association of Canada -sarjassa (AHAC) lajin varhaisina vuosina ennen ammattilaisuuden aikaa. Drinkwater oli siitä harvinainen pelaaja, että hän kykeni pelaamaan niin hyökkääjänä kujin puolustajanakin.


title: Graham Drinkwater

text: Graham Drinkwater valittiin Hockey Hall of Fameen 1950. Stanley Cupin hän saavutti urallaan neljästi. Kiekkouransa jälkeen Drinkwater siirtyi osakekauppaan ja hänestä tuli useiden orkestereiden mesenaatti Montrealissa.


title: Philadelphian piirikunta

text: Philadelphian piirikunta on piirikunta Yhdysvalloissa, Pennsylvaniassa. Se on nykyään yhdistetty Philadelphian kaupungin kanssa, mutta on edelleen kuitenkin olemassa paperilla. Se on väkiluvultaan Pennsylvanian suurin piirikunta ja pinta-alaltaan toiseksi pienin.


title: Philadelphian piirikunta

text: William Penn perusti 1682 Pennsylvanian kolme alkuperäistä piirikuntaa: Philadelphian, Chesterin ja Bucksin. Philadelphian piirikunnasta siirrettiin alueita Berksin piirikuntaan 1751 ja Montgomeryn piirikuntaan 1784. Kaikki Philadelphian piirikunnan kunnat yhdistettiin 1854 Philadelphian kaupunkiin, joka siis laajeni käsittämään koko piirikunnan alueen. Philadelphian piirikunnan hallinto lakkautettiin ja yhdistettiin Philadelphian kaupungin hallintoon 1952.


title: Kirjodurra

text: Kirjodurra eli koristedurra, yleisesti pelkästään durra ("Sorghum bicolor") on yksivuotinen suurikokoinen heinälaji, joka on yksi maailman tärkeimpiä viljakasveja. Se on kotoisin trooppisesta Afrikasta.


title: Kirjodurra

text: Durraa käytetään ihmisten ja kotieläinten ravinnoksi Afrikassa, Intiassa ja Etelä-Amerikassa. Afrikassa sen käyttö on edelleen yleisintä. Durra on vehnän, kauran, maissin ja ohran ohella yksi maailman viidestä käytetyimmästä viljasta.


title: Kirjodurra

text: Kirjodurra on hyvin muunteleva laji. Sen korkeus vaihtelee alle metrin ja jopa kahdeksan metrin välillä. Pohjois-Euroopassa kasvaessaan se tulee 75–150 senttimetriä korkeaksi. Kirjodurran korret ovat pystyjä, ne kasvavat yksittäin tai muutaman ryhmissä. Lehtilavat ovat 2–5 cm leveät, karheareunaiset ja alaosastaan karvaiset yläpuolelta. Vahapintaisuutensa vuoksi ne kestävät kuivuutta paremmin kuin esimerkiksi maissin lehdet.


title: Kirjodurra

text: Kirjodurran kukintona on tiheä röyhy. Tähkylöistä alemmat ovat ovat 4–6 millimetriä pitkiä, väriltään vaaleankeltaisesta mustahkoon. Tähkylöiden vihneet ovat 0,5–1 cm pitkiä.


title: Kirjodurra

text: Durraa voi viljellä alueilla, joissa ilmasto on liian kuuma ja kuiva maissille, esimerkiksi Teksasissa, ja laajoissa osissa Afrikkaa ja Aasiaa. Viljelyalaa rajoittaa minimilämpötila: jos yölämpötilat tähkänmuodostusaikana jäävät alle 12 °C viikon ajan, sato on hyvin pieni. Itämisaikana maan lämpötilan pitää olla 15 °C. Durran varsi on vihreä.


title: Kirjodurra

text: Durrasta tehdään rieskatyyppistä leipää eli rotia, dosa-ohukaisia, puuroa ja velliä, ja sitä syödään paistettuna ja riisin tapaan keitettynä. Intiassa roti-rieska on yleisin tapa syödä durraa, kun taas Kiinassa durraa syödään riisin tapaan keitettynä tai höyrytettynä. Afrikassa siitä tehdään usein kuskusia tai puuroa. Yhdysvalloissa durraa käytetään lähinnä rehuna. Durran jyviä keitetään, paistetaan, höyrytetään hiutaleiksi tai niistä jauhetaan jauhoja.


title: Kirjodurra

text: Durran käyttöä biopolttoaineena on myös tutkittu. Siihen käyttöön kasvista jalostetaan lajikkeita, jotka tuottavat biomassaa nopeasti, eivät niinkään jyväsatoa.


title: Kirjodurra

text: Kiinassa durrasta valmistetaan erilasia Baijiu-viinoja (白酒) kuten Moutai (茅台酒) ja Er Guo Tou (二锅头).


title: Samuel Häkkinen

text: Samuel Häkkinen (ent. Sami Häkkinen, s. 10. huhtikuuta 1988 Heinola) on suomalainen elokuvaohjaaja ja elokuvaaja


title: Samuel Häkkinen

text: Häkkinen on tehnyt lyhytelokuvia lapsesta saakka. Vuonna 2009 hän perusti Silent Paprika Films -elokuvatuotantoyhtiön. Hän on ohjannut ja kuvannut useita lyhytelokuvia, musiikkivideoita ja mainoksia. Hänen tunnetuimpia elokuviaan ovat Hevosen Kyyneleet (2012), Handgun: A Case of Erectile Dysfunction (2015), With You (2015) ja Seuraa Valkeaa Jänistä (2016).


title: Granny Get Your Gun

text: Granny Get Your Gun on George Amyn ohjaama yhdysvaltalainen westernkomediaelokuva vuodelta 1940. Pääosassa on 82-vuotias May Robson. Tämä jäi hänen viimeiseksi pääosakseen. "Granny Get Your Gun" perustuu Erle Stanley Gardnerin Perry Mason -romaaniin "The Case of the Dangerous Dowager", jonka pohjalta Kenneth Gamet laati käsikirjoituksen. Warner Bros. -yhtiö tuotti elokuvan. Sivuosissa ovat muun muassa Harry Davenport, Margot Stevenson ja Hardie Albright.


title: Kaupunginrakennuspeli

text: Kaupunginrakennuspeli tai Kaupunginrakennussimulaattori on videopelilajityyppi, jossa pelaajan tulee rakentaa kaupunki sekä rakennuksia, taloja, tms. Pelaajan tulee asuttaa mahdollisemman paljon ihmisiä kaupunkiin, sekä täyttää heidän mahdolliset toiveet. Useissa kaupunginrakennuspeleissä on mahdollista pelata joko 3D–näkymässä tai lintuperspektiivissä.


title: Kaupunginrakennuspeli

text: Peleissä yhdistyvät muun muuassa taloushallintapelien ja resurssienhallintapelien ominaisuuksia.


title: Koiranputket

text: Koiranputket ("Anthriscus") on suku sarjakukkaiskasvien heimossa. Siihen kuuluu 15 lajia. Suvun tunnettuja lajeja on esimerkiksi koiranputki, jota tavataan Suomessa erittäin yleisenä kulttuurikasvina. Maustekasvina viljelty maustekirveli kuuluu nimestään huolimatta myös koiranputkiin eikä kirvelien ("Chaerophyllum") sukuun.Pohjoismaissa kasvaa kolme koiranputkilajia, jotka ovat yksi- tai monivuotisia onttovartisia ruohoja. Niiden lehdet ovat kolmiomaiset, 2–3 kertaan parilehdykkäiset. Kukat ovat pieniä sarjakukkia, joiden teriö on valkoinen. Hedelmänä on sileä tai karvainen lohkohedelmä.


title: Luhtatähtimö

text: Luhtatähtimö ("Stellaria palustris") on monivuotinen, rannoilla kasvava tähtimöiden ("Stellaria") suvun kohokkikasvilaji.


title: Luhtatähtimö

text: Luhtatähtimö kasvaa 15–60 senttimetriä korkeaksi. Sen särmikkäät ja kaljut varret kasvavat pystysti tai kohenevasti. Väriltään kasvi on sini-, valkoisen-, puhtaan- tai kellanvihreä. Varsi ja lehtilaita ovat sileitä tai joskus matalista, tylpistä nystermistä alaosastaan vähän karheita. Kukallisen verson alimmatkin lehdet ovat lähes ruodittomia. Kaljulaitaiset ja tavallisesti yläviistoon siirottavat lehdet ovat kapeansuikeita tai tasasoukkia, joskus myös leveänsuikeita tai soikeita. Kukintona on tavallisesti 3–13-kukkainen, suppea tai harsu kaksihaarainen viuhko. Joskus viuhko on muuntunut yksikukkaiseksi. Kukinnon tukilehdet ovat kalvomaisia ja kaljuja. Luhtatähtimön kukassa on viisi valkoista terälehteä, jotka ovat 6–13 millimetriä pitkiä ja syvästi halkoisia. Teriötä selvästi pienempi verhiö on viisilehtinen, kalju ja 5–7 mm pitkä. Heteiden ponnet ovat 0,8–1,2 mm pitkiä, emiö on kolmelehtinen. Suomessa luhtatähtimö kukkii kesä-elokuussa. Hedelmänä on kuusiliuskaisesti aukeava, lyhyt kota. Siemenet ovat 1,2–1,5 mm pitkiä. Lajin kromosomiluku on poikkeuksellisen suuri ja muunteleva.


title: Luhtatähtimö

text: Luhtatähtimö muistuttaa ulkonäöltään suuresti Suomessa harvinaista suomentähtimöä eli idänluhtatähtimöä ("Stellaria fennica") sekä myös jossain määrin myös kevättähtimöä ("Stellaria holostea"). Luhtatähtimö voi risteytyä heinätähtimön ("Stellaria graminea") kanssa. Luhtatähtimö on ulkonäöltään muutoinkin hyvin monimuotoinen, joten erottaminen lähilajeista tai risteymistä voi olla hankalaa.


title: Luhtatähtimö

text: Euroopassa luhtatähtimöä kasvaa Britteinsaarilta ja Pohjois- ja Itä-Ranskasta itään aina Keski-Venäjälle. Etelässä levinneisyysalue rajoittuu Pohjois-Italiaan, Pohjois-Balkanille, Romaniaan ja Etelä-Ukrainaan. Pohjoisessa sitä puolestaan kasvaa Pohjois-Venäjälle ja Fennoskandian pohjoisosiin, joskin Norjassa lajia tavataan vain maan kaakkoisosissa. Kaukasuksella lajilla on erillinen esiintymisalueensa. Euroopasta luhtatähtimön levinneisyysalue jatkuu yhtenäisenä Keski-Siperiaan. Hajanaisemmin lajia kasvaa Keski-Aasiassa sekä Pohjois- ja Itä-Siperiassa. Tulokaslajina sitä esiintyy Itä-Kanadassa, Australiassa ja Uudessa-Seelannissa.


title: Luhtatähtimö

text: Suomessa luhtatähtimö on alkuperäislaji, jota tavataan paikoitellen Keski-Lappia myöten. Runsaimmillaan laji on Etelä- ja Keski-Suomessa sekä Perämeren rannikkoseudulla.


title: Luhtatähtimö

text: Luhtatähtimö kasvaa Suomessa luhtaisilla rannoilla, -niityillä ja -pensaikoissa ja ojanvarsissa.


title: Fritz Wendel

text: Friedrich "Fritz" Wendel (21. helmikuuta 1915 – 9. helmikuuta 1975) oli saksalainen koelentäjä. Hän palveli lähinnä Messerschmitt-tehtaan pääkoelentäjänä. Wendel saavutti mäntämoottoristen potkurilentokoneiden nopeuslennon maailmanennätyksen. Se tapahtui Me 209 V1 -kokeilukoneella vuonna 1939. Uusi ennätys oli 755,138 km/h.


title: Fritz Wendel

text: Fritz Wendel oli lentokapteeni, joka testasi myös uusia Messerschmitt Me-262 -suihkuhävittäjiä. Mainittu konetyyppi oli myös kaikkein ensimmäisiä, niin kutsutuilla nykyaikaisilla laskutelineillä varusteltuja lentokoneita. Myöhemmät versiot saivat nokkapyörän entisen kannuspyörän asemesta.


title: 007 ja kultainen ase (romaani)

text: 007 ja kultainen ase on Ian Flemingin kirjoittama kolmastoista James Bond -romaani. Kirja ilmestyi vuonna 1965.


title: 007 ja kultainen ase (romaani)

text: Kirjasta tehty samanniminen elokuvasovitus ilmestyi vuonna 1974.


title: BBC:n sinfoniaorkesteri

text: BBC:n sinfoniaorkesteri on Britannian yleisradioyhtiön BBC:n sinfoniaorkesteri, jonka kotipaikka on Lontoo.


title: BBC:n sinfoniaorkesteri

text: Orkesteri soittaa kesäisin Proms-festivaalilla.


title: BBC:n sinfoniaorkesteri

text: BBC:llä on ollut alusta alkaen orkesteri useilla eri nimillä. Vuonna 1930 se vakinaistui nimellä BBC Symphony Orchestra, ja sen ylikapellimestariksi tuli Adrian Boult, joka toimi ylikapellimestarina vuoteen 1950.Orkesterin ylikapellimestari on kesästä 2013 alkaen Sakari Oramo.


title: Schuylkill

text: Schuylkill on joki Pennsylvanian osavaltiossa, Yhdysvalloissa. Se on 210 kilometriä pitkä ja laskee Delawarejokeen Philadelphian kaupungin kohdalla.


title: Schuylkill

text: Schuylkill saa alkunsa Schuylkillin piirikunnan itäosissa. Se virtaa pääasiassa kaakkoiseen. Little Schuylkill liittyy siihen Port Clintonissa, kun joki lävistää solassa Blue Mountainin. Jokivarren muita merkittäviä kaupunkeja ovat Pottsville, Reading, Pottstown, Phoenixville ja Norristown. Joen valuma-alueella asuu yli 3,2 miljoonaa ihmistä, ja siitä saa juomavetensä yli 1,75 miljoonaa ihmistä.


title: Schuylkill

text: Schuylkill sai 1820-luvulla kanavan, joka mahdollisti liikenteen aina Pottsvilleen asti. Joen latvavedet olivat antrasiitti- ja hiilialueilla. Jokea pitkin kuljetettiinkin huomattavia määriä hiiltä, mikä auttoi jokilaakson teollistumisen kehitystä. Raideliikenne kuitenkin korvasi vesiliikenteen 1840-luvulle mennessä.


title: Tomorrow Square

text: Tomorrow Square (, ) on viidenneksi korkein pilvenpiirtäjä Shanghaissa Kiinassa. Pilvenpiirtäjä on 286 metriä korkea ja rakennuksessa on 55 kerrosta. Rakennuksen tiloissa on 342-huoneinen Marriott-hotelli, jonka lisäksi rakennuksessa on 255 asuntoa. Rakennus edustaa tyyliltään modernia arkkitehtuuria. Pilvenpiirtäjä rakennettiin vuosien 1997–2003 aikana.


title: Karhunputket

text: Karhunputket ("Angelica") on kasvisuku sarjakukkaiskasvien heimossa. Siihen kuuluu noin 115 lajia. Karhunputkilajeista muutamia käytetään mauste- ja lääkekasvina, esimerkiksi väinönputkea.


title: Sorsat (suku)

text: Sorsat ("Anas") on sorsalintujen lahkoon kuuluva suku.


title: Sorsat (suku)

text: Sorsat syövät vesikasveja, joita ne yleensä nyhtävät matalista vesistä, harvoin sukeltamalla kokonaan veden alle. Ne syövät myös hyönteisiä ja siemeniä lähellä rantaa. Sorsien nokka on leveä ja litteä. Uidessaan ne kelluvat korkealla vedessä. Ne lentävät usein tiiviissä parvissa.


title: Sorsat (suku)

text: Sorsien keskinäiset sukulaisuussuhteet ovat hankalia selvittää molekyylibiologisin keinoin. Sorsat risteytyvät helposti lähisukulaistensa kanssa ja tuottavat lisääntymiskykyisiä jälkeläisiä, mikä sekoittaa sukulaisuussuhteita entisestään.


title: Sorsat (suku)

text: Sorsien sukuun kuuluu 26 lajia:


title: Kelluhankasammal

text: Kelluhankasammal ("Riccia fluitans") on hankasammalten ("Riccia") sukuun kuuluva maksasammallaji, joka elää yleensä vedessä kelluvana. Lajia tavataan Keski-Euroopassa laaja-alaisesti, Suomessa etelä- ja keskiosassa maata.


title: Kelluhankasammal

text: Kelluhankasammalen sekovarsi on kapean nauhamainen, 5 senttimetriä pitkä ja enintään yhden millimetrin leveä. Se on moneen kertaan hankahaarainen. Sekovarren sisällä on pieniä ilmaonteloita. Kelluhankasammal on yksikotinen. Sen itiöpesäkkeet sijaitsevat sekovarren alapinnan pallomaisissa paksunnoksissa.


title: RIAA-korjain

text: RIAA-korjain oikaisee LP-levyä toistettaessa levyn tallennuksen aikana tehdyn suodatuksen eli RIAA-esikorostuksen taajuusvasteen alkuperäisen musiikkitallennuksen mukaiseksi. Korjain on yleensä integroitu äänipäätevahvistimen esivahvistimessa magneettiselle äänirasialle tarkoitettuun levysoitinliitäntään.


title: RIAA-korjain

text: RIAA-taajuuskorjaus on analogisisissa äänilevyissä ja levysoittimissa käytetty taajuuskorjaustapa. Se määrittelee ääntä levylle tallennettaessa ja levyltä toistettaessa käytettävät taajuuskorjaukset. Tallennuksen aikana matalia ääniä vaimennetaan ja toiston aikana vastaavasti vahvistetaan. Tämän avulla uran aaltoilun amplitudi levyllä pienenee ja urat voidaan kaivertaa levyn pintaan tiheään ilman että ne koskettavat toisiaan.


title: RIAA-korjain

text: Vuonna 1954 standartoitu RIAA-korjaus ei heti yleistynyt. Siksi monissa 1930-1970 vuosien levyissä on äänitteitä, jotka tehtiin levy-yhtiön omalla taajuuskorjaustavalla. Erillisessä RIAA-korjaimessa voi olla mahdollisuus valita, minkälaista taajuuskorjausta käyttää.


title: Japanilainen kello

text: Japanilainen kello () on perinteistä japanilaista aikaa näyttävä mekaaninen kello. Kellon toivat Japaniin joko hollantilaiset jesuiitat tai kauppiaat 1500-luvulla. Kellot olivat joko messingistä tai raudasta valmistettuja lyhtykelloja . Tokugawa Ieyasulla oli eurooppalaisvalmisteinen lyhtykello.


title: Japanilainen kello

text: Tuon ajan eurooppalaisissa kelloissa ei käytetty heiluria tai tasapainojousta, joten myöskään japanilaiset kellosepät eivät niitä käyttäneet vuonna 1641 alkaneella Sakoku-kaudella. Tämän johdosta japanilaiset kellosepät joutuivat itse kehittämään tekniikkaa, ilman merkittävää vaikutusta länsimaista. He osoittivat huomattavaa kekseliäisyyttä soveltaessaan eurooppalaista kellonvalmistusoppia ja muokatessaan sitä sopimaan perinteisen japanilaisen kalenterin tarpeisiin.


title: Japanilainen kello

text: Eurooppalaisten kellojen sovittaminen japanilaisen kalenterin tarpeisiin oli haastava tehtävä. Japanilaisessa kellossa oli 6 päiväyksikköä auringonnoususta auringonlaskuun ja 6 yöyksikköä auringonlaskusta seuraavaan auringonnousuun. Tämän johdosta päivän tunnit olivat pidempiä kesällä ja lyhyempiä talvella. Eurooppalaiset kellot oli kuitenkin suunniteltu näyttämään aikaa, joka ei riippunut vuodenajoista.


title: Japanilainen kello

text: Useimmat japanilaiset kellot toimivat painojen avulla. Japanilaiset kuitenkin tunsivat myös jousikäyttöiset kellot. Samoin kuin eurooppalaiset lyhtykellot, myös japanilaiset kellot käyttivät toisinaan pöytiä tai tasoja, joiden läpi painot saattoivat pudota. Jousikäyttöiset kellot oli tarkoitettu siirrettäviksi. Pienimmät olivat suuren rannekellon kokoisia joita omistajat kantoivat inrō-koteloissa.


title: Japanilainen kello

text: Tyypillisessä kellossa oli kuusi merkittyä tuntia alkaen 9 ja päättyen 4, nämä merkitsivät taaksepäin laskettuna aikaa keskipäivästä keskiyöhön. Numeroita 1-3 ei käytetty uskonnollisista syistä. Buddhalaiset käyttivät näitä merkitsemään rukouskutsuja. Lukuja laskettiin taaksepäin, koska varhaisimmissa japanilaisissa kelloissa käytettiin poltettavia suitsukkeita merkitsemään aikaa. Aamunkoittoa ja iltahämärää merkittiin 6. tunnilla.


title: Japanilainen kello

text: Jokaiselle tunnille oli määritetty kiinalaisen horoskoopin tähtimerkki. Päivän tunnit olivat aamunkoitosta alkaen:


title: Japanilainen kello

text: Yön tunnit olivat


title: Japanilainen kello

text: Japanilaisissa kelloissa käytettiin erilaisia mekanismeja esittämään vaihtelevanmittaisia tunteja. Käytännöllisin tapa oli tornikello, jossa kellonaikaa ei esitetty kellotaululla vaan painoon kiinnitetyllä merkillä, joka eteni uraa pitkin. Uran varrelle sijoitetut siirrettävät merkit osoittivat kellonaikaa.


title: Japanilainen kello

text: Kellotaulujen käyttö oli osa eurooppalaista teknologiaa ja erilaisia ratkaisuja suunniteltiin vaihtelevanmittaisten tuntien esittämiseksi. Joissakin kelloissa oli siirrettävät tuntimerkinnät 24 tunnin kellon reunalla. Toisissa oli useita eri kellotauluja, joita voitiin vaihtaa vuodenajan mukaan.


title: Japanilainen kello

text: Vuonna 1873 Japanissa otettiin käyttöön gregoriaaninen kalenteri.


title: Veli-Pekka Lehtola

text: Veli-Pekka Lehtola (s. 17. lokakuuta 1957 Inari) on saamelaisen kulttuurin professori Oulun yliopiston Giellagas-instituutissa. Hän on Suomen saamelainen. Lehtolalta on ilmestynyt useita julkaisuja saamelaisten historiasta ja kulttuurista.


title: Veli-Pekka Lehtola

text: Lehtola opiskeli Oulun yliopistossa pääaineenaan kirjallisuus ja valmistui filosofian kandidaatiksi vuonna 1985 ja lisensiaatiksi vuonna 1995. Hän väitteli tohtoriksi vuonna 1997. Vuodesta 1998 Lehtola on ollut pohjoisen kulttuurihistorian dosentti Lapin yliopistossa. Hän työskenteli Saamen ja pohjoisten kulttuureiden ja historian yliassistenttina Oulun yliopistossa 1999–2003. Vuodesta 2003 tehtävä oli saamelaisen kulttuurin vs. professuuri ja vuodesta 2005 alkaen vakituinen virka. Lehtola toimi Giellagas-instituutin johtajana vuosina 2006–2008.


title: Veli-Pekka Lehtola

text: Tutkijana Lehtola on erikoistunut saamelaisten ja Lapin historiaan sekä saamelaisten nykytaiteisiin ja muun muassa saamelaiskuvan kehitykseen. Historian osalta hänen päätutkimuskohteitaan ovat olleet saamelaisten ja suomalaisten suhteet 1900-luvun alkupuoliskolla. Lehtolan pääteos on Suomalaisen Kirjallisuuden Seuran (SKS) kustantama "Saamelaiset suomalaiset – kohtaamisia 1896–1953" (2012). Häneltä on ilmestynyt useita kirjoja ja tieteellisiä artikkeleita.


title: Veli-Pekka Lehtola

text: Vuonna 2011 Suomen tietokirjailijat ry myönsi Lehtolalle tietokirjailijapalkinnon tunnustuksena korkeatasoisesta tuotannosta. Hänen teoksensa "Saamelaiskiista" (2015) oli Kanava-palkintoehdokkaana. Teos on ehdolla myös maaliskuussa 2016 jaettavan Vuoden tiedekirja -palkinnon saajaksi.


title: Josefina (Ruotsin kuningatar)

text: Josefina Maximiliana Eugenia Napoleona av Leuchtenberg () (14. maaliskuuta 1807 − 7. kesäkuuta 1876, Tukholma) oli Ruotsi-Norjan kuningatar ja kuningas Oskar I:n puoliso.


title: Josefina (Ruotsin kuningatar)

text: Josefina ("Joséphine") syntyi Milanossa vanhempinaan Italian varakuningas Eugène de Beauharnais ja Baijerin prinsessa Augusta. Hänen isänpuoleinen isoäitinsä ja kaimansa oli Joséphine Tascher de La Pagerie, joka oli Ranskan keisari Napoleon I:n ensimmäinen vaimo. Äidinpuoleinen isoisä oli Baijerin kuningas Maksimilian I.


title: Josefina (Ruotsin kuningatar)

text: Josefina sai yhden nimistään itse Napoleonin toivomuksesta, mikä oli tämän viimeinen kunnianosoitus hänelle. Josefina sai 29. joulukuuta 1807 Bolognan prinsessan arvon ja 28. toukokuuta 1813 hänestä tuli Gallieran herttuatar. Lapsuutensa Josefina vietti Monzan palatsissa, Milanossa.


title: Josefina (Ruotsin kuningatar)

text: Vuonna 1814 Napoleonin häviön jälkeen Eugène de Beauharnais yritti järjestää itsensä Italian kuninkaaksi, mutta epäonnistuttuaan hän joutui pakenemaan perheineen Müncheniin, Baijerin kuningaskuntaan. Vuonna 1817 hän osti Eichstättin kaupungin ja linnan saaden Leuchtenbergin herttuan arvon. Talven perhe asui Münchenissä, kesän Ismaningissa ja syksyn Eichstätissä. Josefinan äidinkieli oli ranska ja he saivat opiskella saksaa, italiaa ja englantia. Muita oppiaineita olivat aritmetiikka, historia, maantiede ja astronomia. 24. maaliskuuta 1821 Josefina sai katolilaisen konfirmaation. Vanhimpana siskona hän piti huolta myös pikkusiskoistaan. Münchenissä työskennellyt saksalainen filosofi Friedrich von Schelling kuvaili Josefinaa sydämelliseksi ja iloiseksi lapseksi.


title: Josefina (Ruotsin kuningatar)

text: Ruotsin kuningas Kaarle XIV Juhana oli huolissaan poikansa kruununprinssi Oscar I:n avioliitosta. Hän halusi, että Oscar tutustuu ensin Tanskan nuoriin prinsessoihin ja sitten Leuchtenbergin, Hesselin ja Weimarin prinsessoihin. Kuningas lähetti poikansa 5. toukokuuta 1822 kiertämään Euroopan hoveja. Tanskassa hän tapasi prinsessat Carolinan ja Wilhelminan, Alankomaissa hän vierali kuninkaallisessa hovissa ja ihastui prinsessa Marianneen, mutta tämä oli vain 12-vuotias, joten avioliitto ei ollut ajankohtainen.


title: Josefina (Ruotsin kuningatar)

text: 23. elokuuta Oscar saapui Eichstätiin ja tapasi 15-vuotiaan Josefinan ja tämän siskot. Ennen kruununprinssin tapaamista prinssi Eugène käveli Josefinan kanssa puistossa ja kertoi tälle, minkä takia Ruotsin kruununprinssi oli tullut vierailulle. Kruununprinssi rakastui Josefinaan ja 26. elokuuta pyysi tämän kättä. Keskustelunaiheeksi muodostui se, että Josefina oli katolilainen. Josefina itse oli uskonnollinen, mutta hänen isänsä ei uskonasioista perustanut. Eugène kysyi, josko kohteliaisuudenosoituksena prinsessa Augustaa kohtaan Josefina saisi säilyttää uskonsa. Ruotsalaisen neuvonantajat Wetterstedt ja Löwenhielm olivat keskenään eri mieltä siitä, mikä oli tarkoituksenmukaista. Tästä oli kuitenkin olemassa ennakkotapaus: Desideria oli säilyttänyt katolisen uskonsa tullessaan Ruotsin kuningattareksi. Lopulta päätettiin, että Josefina saisi säilyttää katolisen uskonsa, kunhan osallistuisi kirkollisiin toimituksiin.


title: Josefina (Ruotsin kuningatar)

text: Kruununprinssi Oscar I palasi Ruotsiin ja Josefina alkoi opetella ruotsia. Kun kruununprinssi Oscar palasi Müncheniin, oli Josefinan kielitaito edistynyt huomattavasti. "Minulla oli jo kunnia keskutella Hänen Kuninkaallisen Korkeutensa kanssa yli puoli tuntia", totesi Oscar.


title: Josefina (Ruotsin kuningatar)

text: Katolilainen vihkitilaisuus järjestettiin Oscarin poissaollessa 23. toukokuuta 1823 Baijerin hovissa Münchenissä. Josefinan alttarille saattoi hänen isänsä Eugène ja kruununprinssi Oscaria edusti hänen enonsa Baijerin prinssi Karl Theodor, joka oli kuningas Maximilian I:n poika. Kaksi päivää myöhemmin Josefina jätti kotinsa yhdessä kreivitär Tascher de la Pagerien, paronitar Wurmsin ja kamarineitinsä kanssa matkustaakseen Ruotsiin. Lyypekissä hän tapasi saattajansa Mariana Koskullin ja kreivitär Brahen ja astuivat Carl XIII-linjalaivaan. Matkaseurueeseen kuului myös itse kuningatar Desideria, joka oli asunut jo yli 12 poissa Ruotsista. Vaxholmissa kruununprinssi Oscar astui laivaan ja alus saapui Tukholmaan 13. kesäkuuta kymmenientuhansien ihmisten seuratessa rannasta.


title: Josefina (Ruotsin kuningatar)

text: Laivan ollessa Tukholman edustalla kuningatar Desideria ja Josefina siirtyivät sluuppiin, joka laski heidät maihin Manillassa Djurgårdenin eteläosassa. Sillalla odottivat kuningas ja kruununprinssi. Naiset nousivat juhlavaunuun, joka kahdeksan valkoisen hevosen vetämänä Hagan linnaan, jossa vastaanottamassa oli edesmenneen kuninkaan Kaarle XIII:n sisko prinsessa Sofia Albertina. Josefina lepäsi muutaman päivän Hagan linnassa ennen kuin katolilainen vihkivala vahvistettiin Suurkirkossa pidetyssä tilaisuudessa 19. kesäkuuta 1823. Tämän jälkeen seurasi sarja juhlia, jotka päättyivät Kuninkaallisessa Teatterissa, jossa esitettiin Per Adolf Granbergin näytelmä "Frejas högtid" säveltäjä Franz Berwaldin kokoamalla musiikilla Mozartin oopperasta "Titus". Ennen häitä sulhasen isä kuningas Kaarle XVI Juhana oli poistanut aiempia kuninkaallisia hääperinteitä, kuten hitaan soihdut kädessä tanssittavan poloneesin ("fackeldans"), seremoniallisen banketin ("publik spisning") ja sänkyynjohtamisen ("sängleding").


title: Josefina (Ruotsin kuningatar)

text: 12. helmikuuta 1824 kuningas nimitti kruununprinssi Oscarin Norjan varakuninkaaksi ja määräsi että tämä myös matkustaisi kyseiseen maahan yhdessä Josefinan kanssa. Norjassa oli tullut ns. veto-kysymys ajankohtaiseksi vuonna 1821. Kuninkaalla oli tähän mennessä ollut vain Stortingin päätöksiin lykkäävä veto-oikeus, mutta elokuussa 1821 kuningas oli ehdottanut perustuslakiin muutoksia, jotka mahdollistaisivat absoluuttisen veto-oikeuden. Vastineeksi kuningas oli valmis tekemään myönnytyksiä useiden norjalaisten vaatimusten suhteen. Kesällä 1823 Tukholmassa pyyhkäiseen rojalismin aallon toivottiin toistuvan Kristianiassa, mikä antaisi paremmat asemat kuninkaalle suhteessa Stortingiin.


title: Josefina (Ruotsin kuningatar)

text: Pariskunnan matkaa lykättiin, kun Josefinan isä kuoli 21. helmikuuta 1824. Lopulta huhtikuun 5. päivänä kruununprinssipari aloitti matkansa Tukholmasta Västeråsin, Orebron, Karlstadin ja Kongsvingerin kautta kohti Kristianiaa, jonne he saapuivat 11. huhtikuuta. Kruununprinssipari jäi asumaan Kristianin kuninkaanlinnaan. Josefina myönsi audiensseja aamupäivisin ja iltapäivisin hän vieraili kouluissa ja pappiloissa. Iltaisin heillä kävi vieraita ja sen jälkeen kruununprinssi kävi läpi asiakirjat, jotka tarvitsivat hänen allekirjoituksensa. Kuuden viikon päästä kruununprinssipari matkusti Herrevadin luostariin Skåneen seuratakseen paikallisia sotaharjoituksia ja elokuussa he palasivat takaisin Kristianiaan. Kruununprinssi oli läsnä Stortingin kokouksessa, kun tämä ei suostunut myöntämään kuninkaalle absoluuttista veto-oikeutta. Tappion jälkeen kruununprinssipari matkusti ympäri Norjaa, kunnes 11. lokakuuta he lähtivät takaisin kohti Ruotsia Fredriksvaldin kautta.


title: Josefina (Ruotsin kuningatar)

text: Josefina oli ollut 16-vuotiaana "kapea kuin urkupilli", mutta oli kasvanut jonkin verran vuosien aikana. Josefina on kuvattu kauniiksi, pitkäksi, hoikaksi, hiljaiseksi ja vaatimattomaksi.


title: Josefina (Ruotsin kuningatar)

text: Kruununprinssiparin ensimmäinen lapsi Kaarle syntyi 3. toukokuuta 1826, minkä jälkeen syntyi seuraavina vuosina neljä veljeä.


title: Josefina (Ruotsin kuningatar)

text: Kuningas Oskar I:n ja kuningatar Josefinan lapset:


title: Volkswagen CC

text: Volkswagen CC (alun perin myös Passat CC) on Volkswagenin vuosina 2008–2017 valmistama ylemmän keskiluokan sedan-korinen henkilöauto. Se perustuu yhtiön Passat-malliin, mutta on mitoiltaan sitä suurempi ja muodoiltaan coupémainen. Aluksi autoa markkinoitiin lisäämällä Passat-mallinimeen kirjaimet ”CC” ("Comfort Coupé"), mutta vuosimallissa 2012 se erotettiin selkeämmin omaksi mallikseen nimeämällä malli pelkästään CC:ksi. Yhdysvaltain ja Etelä-Afrikan markkinoilla sen nimi on ollut alusta alkaen Volkswagen CC.


title: Volkswagen CC

text: Mallivuodelle 2012 uudistettu Volkswagen CC esiteltiin Los Angelesin autonäyttelyssä, ja tuotanto käynnistyi vuoden 2012 tammikuussa. Auton keula ja perä muotoiltiin uudestaan, keskiosan säilyessä muuttumattomana.


title: Volkswagen CC

text: Geneven autonäyttelyssä keväällä 2017 esiteltiin CC:n korvaava Volkswagen Arteon, jota myydään Kiinan markkinoilla edelleen Volkswagen CC -nimisenä.


title: Simon V de Montfort

text: Simon V de Montfort (1208 – 4. elokuuta 1265) oli Leicesterin kuudes kreivi, joka johti vuosina 1263–1265 kapinaa Englannin kuningas Henrik III:ta vastaan niin sanotun toisen paronien sodan aikana. Hän kaatui Eveshamin taistelussa, joka päättyi kuningasta tukevien joukkojen voittoon. Simon V de Montfort oli ristiretkeilijänä tunnetun Simon IV de Montfortin poika.


title: Gummerus (suku)

text: Gummerus on suomalainen sivistyssuku.


title: Gummerus (suku)

text: Nimi Gummerus on johdettu kreikankielen pihkaa tarkoittavasta sanasta "gummi", joten suvun on arveltu olleen lähtöisin jostain Pihkala-nimisestä talosta. Suvun kantaisäksi on arvailtu vuonna 1663 kuollutta Oriveden kirkkoherraa Josephus Petri Gummerusta, jonka äidinisä Sigfrid Pihkala omisti Pihkalan talon Turussa. Suvussa oli myöhemmin runsaasti pappeja. Eräs talonpoikaistunut sukuhaara otti käyttöön nimen "Gumér". Useat suvun jäsenet suomensivat nimensä 1900-luvun alussa "Pihkalaksi" ja muutamat "Valtavaaraksi".


title: Levometamfetamiini

text: Levometamfetamiini ( l-metamfetamiini, levmetamfetamiini, desoksiefedriini) on metamfetamiinin stereoisomeeri. Sitä käytetään mm. USA:ssa hengitysteitä avaavissa lääkevalmisteissa (Vicks Inhaler) eikä sillä ole samanlaista huumevaikutusta kuten sen toisella stereosiomeerilla D-metamfetamiinilla.


title: Levometamfetamiini

text: Levometamfetamiinin puoliintumisaika on 13,3 – 15 tuntia.


title: Robin

text: Robin voi tarkoittaa seuraavia:


title: Pennsylvanian kuvataideakatemia

text: Pennsylvanian kuvataideakatemia () on Philadelphiassa sijaitseva taidemuseo ja -koulu. Se perustettiin vuonna 1805, ja se on Yhdysvaltain vanhin kuvataideakatemia.


title: Pennsylvanian kuvataideakatemia

text: Akatemiaa olivat vuonna 1805 perustamassa Charles Willson Peale, William Rush ja muutama muu taiteilija. Sen ensimmäiseksi johtajaksi valittiin Yhdysvaltain perustajaisiin kuulunut George Clymer. John Dorseyn suunnittelema museorakennus avattiin huhtikuussa 1806, ja sen ensimmäinen näyttely pidettiin vuonna 1807. Akatemian rakennuksesta annettiin opetuskäyttöön huone ensimmäisen kerran vuonna 1810.


title: Pennsylvanian kuvataideakatemia

text: Akatemia ajautui 1830-luvulla pahoihin taloudellisiin vaikeuksiin, jolloin vararikkokin oli lähellä. Se onnistui kuitenkin tasapainottamaan tilanteen, ja jo vuonna 1836 se uskalsi ostaa Benjamin Westin teoksen. Tuli vauroitti akatemian rakennusta pahoin vuonna 1845, ja sen tilalle avattiin vuonna 1847 uusi ja isompi Richard A. Gilpinin suunnittelema rakennus. Chestnut Streetin rakennus myytiin vuonna 1870, ja Frank Furness ja George Wattson Hewitt valittiin seuraavana vuonna suunnittelemaan uutta rakennusta Broad Streetin ja Cherry Streetin kulmaan. Uusi rakennus avattiin vuonna 1876.


title: Pennsylvanian kuvataideakatemia

text: Harrison S. Morris oli akatemian johtaja vuosina 1892–1905. Hän oli Yhdysvaltain ensimmäisiä ammattimaisia taidehallintojohtajia. Hän hankki museon kokoelmiin paljon yhdysvaltalaista nykytaidetta. Museolla oli 1920-luvulla kolme näyttelyä, joista on tullut Yhdysvaltain modernismin merkkipaaluja. Keväällä 1920 Representative Modern Masters -näyttely esitteli eurooppalaisia postimressionisteja, kuten Paul Cézannea ja Paul Gauguinia. Seuraavan vuoden näyttely, Paintings and Drawings Showing the Later Tendencies in Art, oli ensimmäinen yhdysvaltalaista modernismia esittelevä merkittävä näyttely.


title: Pennsylvanian kuvataideakatemia

text: Museon päärakennus suljettiin vuonna 1974 korjaustöitä varten. Seuraavana vuonna se valittiin historialliseksi muistomerkiksi. Rakennus avattiin uudelleen vuonna 1976 Yhdysvaltain 200-vuotisjuhliin.


title: Aleksei Petrovitš

text: Aleksei Petrovitš (; 28. helmikuuta 1690 – 7. heinäkuuta 1718) oli Pietari Suuren ja tämän ensimmäisen vaimon Jevdokija Lopuhinan vanhin poika sekä Venäjän kruununperillinen. Pietari Suuri surmautti salaliitosta syytetyn Aleksein vuonna 1718. Aleksein poika kohosi myöhemmin hallitsijaksi nimellä Pietari II.


title: Aleksei Petrovitš

text: Aleksei vietti varhaislapsuutensa isoäitinsä ja äitinsä luona. Äidin jouduttua luostariin vuonna 1698 poika vietiin tädin luokse Preobraženskojen kylään, jossa hän opiskeli saksalaisten kotiopettajien johdolla. Vaikeiden perhesuhteiden ja ympäristön vaikutuksesta Alekseista tuli heikkoluonteinen, sulkeutunut ja arka. Vuosina 1705–1706 hänen ympärilleen muodostui Pietarin uudistuksia vastustanut, papeista ja pajareista koostunut oppositio. Suuressa Pohjan sodassa Aleksei kuitenkin osallistui lojaalisti isänsä mukana Narvan piiritykseen vuonna 1704 ja johti Moskovan linnoittamista vuonna 1707. Hän opiskeli vuonna 1709 Dresdenissä Saksissa.


title: Aleksei Petrovitš

text: Vuonna 1711 Aleksei meni naimisiin saksalaisen prinsessa Charlotte Christine von Braunschweig-Wolfenbüttelin kanssa. Vuonna 1714 tämä synnytti tyttären Nataljan ja vuonna 1715 pojan Pjotrin, josta myöhemmin tuli keisari Pietari II. Ulkomaanmatkojensa jälkeen vähälahjaisena pidetty Aleksei menetti lopullisesti kiinnostuksensa sotilaallisia harrastuksia kohtaan. Hän vastusti isänsä määräyksiä, juopotteli pappien kanssa ja solmi suhteen vangiksi otettuun suomalaiseen Eufrosyne-nimiseen tyttöön. Pietari I vaati Alekseita luopumaan uudistusten vastustuksesta uhkaillen häntä kruununperijän aseman menetyksellä ja luostariin sulkemisella. Charlotten kuoltua Aleksei pakeni vuonna 1716 Eufrosynen kanssa Itävaltaan lankonsa Kaarle VI:n suojiin. Aluksi he asuivat Ehrenbergin linnassa Tirolissa ja myöhemmin Napolissa. Pietari I:n lähettiläät saivat Aleksein palaamaan kotimaahan, jossa hänelle luvattiin mahdollisuus mennä naimisiin Eufrosynen kanssa. Ratkaiseva rooli oli diplomaatti Pjotr Tolstoilla, joka sai suostuteltua Aleksein palaamaan.


title: Aleksei Petrovitš

text: Aleksein saavuttua Venäjälle tammikuussa 1718 Pietari I:n pakotti hänet luopumaan kruunusta ja ilmiantamaan salaliittolaiset. Kenraalikunnasta, senaattoreista ja synodin jäsenistä koostunut korkein oikeus tuomitsi hänet kesäkuun 24. päivänä kuolemaan. Viikon ajan kidutettu Aleksei menehtyi ennen tuomion täytäntöönpanoa. Erään tiedon mukaan Pietari I:n lähipiiriin kuuluneet henkilöt kuristivat hänet Pietari-Paavalin linnoituksen vankisellissä. Hänet haudattiin Pietari-Paavalin katedraalin portaikon alle. Eufrosynen huhtikuussa 1717 synnyttämän lapsen kohtalo on tuntematon.


title: Kielen ja ajattelun instituutti

text: Kielen ja ajattelun instituutti () oli Leningradissa vuosina 1921–1950 toiminut kielitieteellinen tutkimuslaitos.


title: Kielen ja ajattelun instituutti

text: Laitos sai alkunsa Nikolai Marrin vuonna 1921 perustamasta Jafetidologisesta tutkimusinstituutista. Vuonna 1930 siihen liitettiin Neuvostoliiton tiedeakatemian venäjän kielen lautakunta ja vuonna 1931 se nimettiin Kielen ja ajattelun instituutiksi. Laitoksen johtajana toimi kuolemaansa saakka Nikolai Marr ja vuosina 1934–1950 Ivan Meštšaninov.


title: Kielen ja ajattelun instituutti

text: Neuvostoliiton tiedeakatemiaan kuulunut instituutti keskittyi 1930-luvulla maan vähemmistökansojen sekä germaanisten ja romaanisten kielien typologisiin tutkimuksiin. Laitoksessa valmisteltiin venäjän kielten akateemista sanakirjaa ja kielioppia, venäjän murrekartastoa sekä muinaisvenäjän sanakirjaa. 1940-luvun lopulla sen työtä vaikeutti paluu aikaisempien vuosien dogmaattiseen marrilaisuuteen. Vuoden 1950 ”kielitieteellisen keskustelun” seurauksena Kielen ja ajattelun instituutti yhdistettiin Moskovassa toimineeseen Venäjän kielen instituuttiin, joiden pohjalta muodostettiin tiedeakatemian kielitieteen instituutti. Vuonna 1956 perustettiin kielitieteen instituutin Leningradin osasto. Nykyään sen toimintaa jatkaa Venäjän tiedeakatemian lingvistinen tutkimusinstituutti.


title: Ondřej Hyman

text: Ondřej Hyman (s. 25. helmikuuta 1986 Jablonec nad Nisou, Tšekkoslovakia) on tšekkiläinen ohjaskelkkailija. Hän edustaa seuratasolla TJ Saně Smržovkaa.


title: Ondřej Hyman

text: Hyman oli vuoden 2007 MM-kilpailuissa 37:s ja sijoittui vastaavissa kisoissa 29:nneksi seuraavana vuonna. Hän oli MM-kisojen henkilökohtaisessa kilpailussa 34:s vuonna 2009 ja vuoden 2010 kisoissa 24:s. Hyman oli 25:s Vancouverin olympiakisoissa 2010. Hän sai kaudella 2011–2012 parhaat sijoituksensa sekä maailmancupista, jonka yhteiskilpailussa hän oli 12:nneksi paras, että MM-kisoista, joissa hän oli vuonna 2012 sijalla 23.


title: Ondřej Hyman

text: Myös Ondřejin veli Jakub on ohjaskelkkailija.


title: Aadu Hint

text: Aadu Hint (oikea nimi "Adolf Edmund Hint", 10. tammikuuta 1910 Muhun saaren Külaseman kylä – 26. lokakuuta 1989 Tallinna) oli virolainen kirjailija.


title: Aadu Hint

text: Aadu Hint syntyi kalastajan perheeseen ja vietti lapsuutensa Saarenmaalla. Hän valmistui Saarenmaan lukiosta, työskenteli opettajana ja toimittajana sekä osallistui toiseen maailmansotaan.


title: Aadu Hint

text: Hintin varhaisia romaaneja ovat "Pidalitõbi" (”Spitaali”, 1934), "Vatku tõbilas" (”Vatkun parantola”, 1936), "Kuldne värav" (”Kultainen portti”, 1937) ja "Tulemees" (”Lämmittäjä”, 1939). Hänen pääteoksensa on neliosainen romaani ”Tuulinen ranta” ("Tuuline rand", 1951–1966), joka kuvaa virolaisen kalastajasuvun kohtaloita 1900-luvun alusta vuoteen 1940 saakka. Sen pohjalta on kuvattu useita elokuvia.


title: Aadu Hint

text: Kirjailija liittyi kommunistipuolueeseen vuonna 1940. Hän toimi Neuvostoliiton ja Viron SNT:n korkeimpien neuvostojen kansanedustajana. Hint sai Viron SNT:n valtionpalkinnon vuosina 1950 ja 1967. Vuonna 1965 hänelle myönnettiin Viron kansankirjailijan arvonimi.


title: Jakub Hyman

text: Jakub Hyman (s. 16. huhtikuuta 1984 Jablonec nad Nisou, Tšekkoslovakia) on tšekkiläinen ohjaskelkkailija. Hän edustaa seuratasolla Dukla Libereciä.


title: Jakub Hyman

text: Hyman nousi Tšekin maajoukkueeseen vuonna 2003 ja osallistui vuonna 2006 ensimmäisiin olympialaisiinsa, joissa hän oli henkilökohtaisen kilpailun 27:s. Hän oli MM-kilpailuissa 31:nen vuonna 2007 ja vuonna 2008 30:s. Hyman oli Vancouverin olympialaisissa 2010 28:s. ja maailmanmestaruuskilpailuissa 2012 30:s.


title: Jakub Hyman

text: Myös Jakubin pikkuveli Ondřej on ohjaskelkkailija. Jakub harrastaa vapaa-ajalla jalkapalloa ja moottoriurheilua.


title: César Chávez

text: César Estrada Chávez (31. maaliskuuta 1927 Yuma, Arizona – 23. huhtikuuta 1993 San Luis, Arizona) oli yhdysvaltalainen maatyöläinen, joka tuli tunnetuksi ulkomaalaisten maatyöläisten kansalaisoikeuksien puolestapuhujana. Hän oli yksi National Farm Workers Association -ammattiliiton (nykyinen United Farm Workers) perustajajäsenistä. National Farm Workers Association onnistui vuosia kestäneiden lakkojen ja mielenosoitusten jälkeen parantamaan huomattavasti ulkomaalaisten maatyöläisten asemaa Yhdysvalloissa.


title: César Chávez

text: César Chávezin syntymäpäivä 31. maaliskuuta on yleinen vapaapäivä kolmessa Yhdysvaltain osavaltiossa. Hänen mukaansa on nimetty Yhdysvalloissa useita katuja, julkisia rakennuksia ja kaupunkeja.


title: Tony Plourde

text: Anthony "Tony" Plourde (s. 25. helmikuuta 1966 Chibougamau) on kanadalainen entinen miekkailija.


title: Tony Plourde

text: Plourde osallistui olympialaisiin ensimmäistä kertaa Soulissa 1988. Hän oli tuolloin mukana säilän joukkuekilpailussa, jossa Kanada oli yhdeksäs. Plourde sai samasta lajista pronssia vuoden 1991 Pan-Amerikan kisoista, mutta Kanada oli säilän joukkuekisassa vasta kymmenes Barcelonan olympialaisissa 1992. Hän oli kyseisissä olympialaisissa henkilökohtaisen kilpailun 35.


title: Tony Plourde

text: Plourde sai vuonna 1995 toistamiseen Pan-Amerikan kisojen pronssimitalin säilän joukkuekilpailusta ja Kanada sijoittui seuraavan vuoden olympialaisissa kymmenenneksi. Plourde oli Atlantassa pidetyissä kisoissa säiläturnauksen kolmaskymmenes.


title: Lara Arruabarrena

text: Lara Arruabarrena Vecino (s. 20. maaliskuuta 1992 San Sebastián) on espanjalainen tennispelaaja. Parhaimmillaan hän on ollut kaksinpelissä WTA-listan sijalla 52 heinäkuussa 2017 ja nelinpelissä sijalla 28 helmikuussa 2016. Hän on voittanut urallaan kaksi WTA-turnasta kaksinpelissä ja seitsemän nelinpelissä.


title: Lara Arruabarrena

text: Helmikuussa 2012 Arruabarrena voitti Bogotássa pelatun WTA-turnauksen. Turnauksen loppuottelussa hän päihitti Aleksandra Panovan. Arruabarrena lähti turnaukseen maailmanlistan sijalta 174, eikä hän kuulunut turnauksen voittajasuosikeihin. Ranskan avoimissa Arruabarrena hävisi ensimmäisellä kierroksella Ana Ivanovićille. Yhdysvaltain avoimissa hän pääsi toiselle kierrokselle voitettuaan Shahar Pe'erin.


title: Ohjelmointiparadigma

text: Ohjelmointiparadigma on ohjelmointikielen taustalla oleva perustavanlaatuinen tapa ajatella ja mallintaa ohjelmointitehtävän ratkaisu. Ohjelmointiparadigmat eroavat toisistaan siinä, millaisista eri osista ohjelma rakentuu (esim. olioista, funktioista, muuttujista jne.) ja miten kontrollin ja laskennan eteneminen esitetään. Usein ohjelmointikielen ajatellaan noudattavan yhtä paradigmaa, mutta kieli voi tukea useitakin paradigmoja, jolloin sen sanotaan olevan "moniparadigmainen".


title: Ohjelmointiparadigma

text: Tärkeimpiä ohjelmointiparadigmoja ovat:


title: Ohjelmointiparadigma

text: Paradigmat voidaan hahmottaa myös lajikkeina:


title: Juha Tapion diskografia

text: Tämä artikkeli sisältää Juha Tapion diskografian.


title: Juha Tapion diskografia

text: " "Listasijoitukset Suomen viralliselta singlelistalta (Single Top 20), Suomen virallinen latauslista (Top 30) (2007->), Rumba-lehden 50 Hittiä (Rumba Top 50) (julk. 1992–2007), Suomen Virallisen Listan striimilistat - OVI Musiikki TOP 30 (2010-2011), MixRadion striimatuimmat (2013-2015) sekä Striimatuimmat (Suomen Virallinen Striimauslista) (2016->) - ja Radiolista (Suomen Radiolista/Music Control/Radio Monitor) (Radio Top 20/100).


title: Panssarivarikko

text: Puolustusvoimien Materiaalilaitos perustettiin 1. tammikuuta 1993. Kuusitoista puolustusvoimien varikkoa sekä Koeampumalaitos ja Elektroniikkakeskuskorjaamo liitettiin samaan aikaan Puolustusvoimien Materiaalilaitoksen osaksi. Materiaalilaitoksen perustamiseen liittyen panssarikalustoon liittyvät toiminnot varaosien varastointia lukuun ottamatta yhdistettiin Asevarikko 5:stä ja Siikakankaan varikko-osasto muodostetun Panssarivarikon (PsV) osaksi. Panssarivarikko vastasi panssarikaluston hankintaan ja vastaanottoon liittyvistä tehtävistä, panssarikaluston varastoinnista, huoltamisesta ja korjaamisesta sekä loppuun käytetyn panssarikaluston romuttamisesta.Toisin sanoen Panssarivarikolla oli panssarikaluston elinkaarivastuu. Panssarivarikon toisena päätehtävänä säilyi aiemmin Asevarikko 5:n tehäviin kuulunut kiinteiden rannikkotykkien asennus, korjaus ja varastointi.


title: Panssarivarikko

text: Puolustusvoimien Materiaalilaitoksen Esikunnan osana toiminut kuljetusmateriaaliosasto sekä Panssarivarikko, Kuljetusvarikko ja Tervolan Varikko muodostivat kuljetusmateriaalitoimialan. Puolustusvoimien Materiaalilaitoksen perustamisen yhteydessä varikoiden kokoonpanot yhtenäistettiin. Varikoiden kokoonpanoihin kuului 1. tammikuuta 1993 alkaen hallinto-, materiaali- ja tuotanto-osasto. Muutamien varikoiden kokoonpanoihin kuului myös varikko-osasto. Aiemmin Kuljetusvälinevarikon osana toiminut Siikakankaan varikko-osasto liitettiin 1. tammikuuta 1993 alkaen Panssarivarikon osaksi. Varikon pääpaikka sijaitsi Hämeenlinnan Pikku-Parolassa.


title: Panssarivarikko

text: Panssarivarikon kanssa Hämeenlinnassa samalla alueella toimineita perinnejoukko-osastoja ovat


title: Panssarivarikko

text: Välirauhansopimuksen mukaan Suomen oli saatettava puolustusvoimansaa rauhan kannalle 5. joulukuuta 1944 mennessä. Sotavarustus piti varastoida valvontakomission vuoden 1944 marraskuun lopussa hyväksymiin yhdeksään keskusvarikkoon ja neljään erikoisaselajivarikkoon. Merivoimien Keskusvarikko 1 (Meriv.Kesk.V1) perustettiin Hämeenlinnaan Pikku-Parolan alueelle edellä esitettyyn liittyen Merivoimien Esikunnan operatiivisen osaston 11. tammikuuta 1945 antamalla käskyllä n:o 255/Op.3.sal. Valvontakomission antamien käskyjen mukaan käyttöön jäävien rannikkotykkien kaliiperi ei saanut ylittaa 120 millimetriä ja ylimääräinen rannikkotykkikalusto oli koottava kahteen merivoimien keskusvarikkoon 1.4.1945 mennessä.


title: Panssarivarikko

text: Pääesikunta antoi 10. marraskuuta 1952 käskyn puolustusvoimien uudelleen organisoinnista. Uudessa puolustusvoimien organisaatiossa aikaisemmin merivoimiin kuulunut rannikkotykistö liitettiin maavoimien osaksi. Organisaatiouudistukseen liittyen luovuttiin myös keskusvarikkojärjestelmästä. Merivoimien Keskuvarikko 1:n nimeksi käskettiin 1. joulukuuta 1952 Asevarikko 5. Uuteen Pääesikunnan johtamaan varikkojärjestelmään kuului kahdeksan asevarikkoa, Kuljetusvälinevarikko ja Teknillinen Varikko. Asevarikko 5 oli yksi Pääesikunnan taisteluvälineosaston alaisista varikoista. Asevarikko 5:n päätehtävä oli edelleen rannikkotykistön materiaalin kunnossapito ja varastointi. Edellisen lisäksi varikko varastoi merkittävän määrän ampumatarvikkeita ja muuta räjähtävää materiaalia.


title: Panssarivarikko

text: Puolustusvoimien vuoden 1952 organisaatiouudistuksen jälkeen Teknillinen Varikko vastasi panssarivaunujen korjaustoiminnasta. Pääesikunta laati vuoden 1960 keväällä suunnitelman varikkojen kehittämisestä. Panssarikalustoa on varastoitu Asevarikko 5:een ainakin vuodesta 1961 alkaen. Panssarivaunujen varastointiin liittyen ainakin panssarikaluston varastoonpano- ja -vuosihuollot on käynnistetty samaan aikaan. Panssarikalusto huollettiin vuoteen 1966 asti Leijonapatsaan lähellä sijainneessa korjaamossa. Pikku-Parolan peltikaarihalli n:o 119 valmistui vuonna 1967. Halli 119 toimi panssarivaunujen korjaustilana noin 15 vuoden ajan.


title: Panssarivarikko

text: Puolustusministeriön rationalisointiosasto suoritti 27. lokakuuta 1963 - 30. elokuuta 1964 pääesikunnan aseosaston ja asevarikoiden kanssa asevarikkojen yleistutkimuksen. Yleistutkimuksen mukaan Tekninen Varikko tuli lakkauttaa ja sen panssarivarikko-osasto tuli liittää Asevarikko 5:n osaksi. Edellä esitetty liitos ei kuitenkaan toteutunut. Valtion tilintarkastajat esittivät edelleen Teknillisen Varikon lakkauttamista vuoden 1973 lopussa varikkoalueen vuokra-ajan päättyessä. Vuonna 1969 Teknisen Varikon panssarivaunuvarikko-osasto määrättiin siirtymään kokonaisuudesaan Nokialle Kuljetusvarikkoon. Teknillisen Varikon panssarivarikko-osaston toiminta Seppälänkankaalla päättyi kokonaisuudessaan vuoden 1973 syyskuussa. Asevarikko 5 sai vuonna 1982 käyttöönsä panssarivaunujen uudet Ilveskallion kunnossapitotilat. Uudet luolaan sijoitetut kunnossapitotilat mahdollistivat nykyaikaisen, Panssariprikaatin tarpeiden mukaisen ja jatkuvasti kehittyvän panssarikaluston kunnossapidon.


title: Panssarivarikko

text: Panssarivarikko lakkautettiin 31. joulukuuta 2008. Panssarivarikon tuotanto-osasto jatkoi toimintaa Millog Oy:n Hämeenlinnan Ilveskallion toimipisteenä. Panssarivarikon Hämeenlinnassa sijainnut materiaaliosasto liitettiin 1. tammikuuta 2009 perustetun Länsi-Suomen huoltorykmentin varasto-osaston osaksi.Panssarivarikkoon kuului 1. tammikuuta 1993 alkaen myös Ruovedellä sijainnut aikaisemmin Kuljetusvälinevarikon osana toiminut Siikakankaan varikko-osasto (SiikVko-os/PsV). Siikakankaan varikko-osaston panssarikaluston korjauksesta ja huollosta vastanneet osat siirrettiin 1. tammikuuta 2009 alkaen Millog Oy:lle. Siikankankaan panssarikaluston varastoinnista vastanneet osat liitettiin 1. tammikuuta 2009 perustetun Länsi-Suomen Huoltorykmentin varasto-osastoon Siikakankaan varasto -nimisenä.


title: Panssarivarikko

text: Varikon kunniamarssi on Yrjö Jylhän kirjoittama ja Tauno Marttisen myöhemmin säveltämä Panssarimarssi.


title: Panssarivarikko

text: Panssarivarikon joukko-osastotunnukseen kuuluu panssarijoukkojen tunnus, jonka alla on varikkoa osoittava V-kirjain.


title: Jussi Moila

text: Jussi Moila (s. 1981) on helsinkiläinen näytelmäkirjailija. Hänen teoksiaan ovat muun muassa "Veitset leikkaa ilman" (2006), "Paratiisi" (2010), "Neuvostoliitto" (2012) ja "Suomi – uuteen nousuun" (2012).


title: Jussi Moila

text: Näytelmätuotantonsa ohessa Moila on sanoittanut Minä ja Ville Ahonen -yhtyeen kappaleita.


title: Jussi Moila

text: Moila varttui Joensuussa. Ensimmäiset romaanikokeilut pöytälaatikkoon hän teki 13-vuotiaana. Lukion jälkeen Moila opiskeli psykologiaa Joensuun yliopistossa, mistä siirtyi vuonna 2003 Teatterikorkeakoulun dramaturgian koulutusohjelmaan. Vuonna 2008 Moila perusti ohjaaja Sini Pesosen ja Teatterikorkeakoulun opiskelijoiden kanssa vapaan teatteriryhmän Teatteri Nirvanan. Teatteri Nirvanan taiteellisena johtajana Moila toimi 2008 - 2012. Samaan aikaan yhteistyönä Ville Ahosen kanssa syntyivät myös laulutekstit Minä ja Ville Ahonen -yhtyeen esikoislevylle. Vuonna 2010 Moila työskenteli vuoden Helsingin vastaanottokeskuksessa ja kirjoitti näiden kokemusten innoittaman pakolaisuutta käsittelevän näytelmän Paratiisi . Vuonna 2013 hän aloitti työnsä Kokkolan kaupunginteatterin puolipäiväsenä dramaturgi-ohjaajana.


title: Jussi Moila

text: Moilan teksteissä usein toistuva aihe on syrjäytyminen. Sitä käsittelevät eri näkökulmista esimerkiksi hänen näytelmänsä "Veitset leikkaa ilman" ja "Paratiisi". "Veitset leikkaa ilman" kuvaa itäsuomalaisen perheen syrjäytymistä ja "Paratiisi" afrikkalaisen pakolaisen ulkopuolisuudesta Suomessa. Moilan mukaan hänen näytelmänsä ”ovat usein eettisiä puheenvuoroja siitä miten ihmiset joutuvat syrjäytetyiksi”..


title: Jussi Moila

text: Moilan kirjoittama ja ohjaama "Veitset leikkaa ilman" sai juryn erikoispalkinnolla kansainvälisillä FIST-teatterifestivaaleilla Belgradissa 2007. Sini Pesosen ohjaaman "Paratiisi"-näytelmän kantaesitys palkittiin Thalia-palkintoraadin erityismaininnalla vuonna 2012.


title: Jussi Moila

text: Moilan näytelmiä on Suomen lisäksi esitetty Serbiassa, Monte Negrossa, Budapestissa ja Firenzessä. Näytelmistä on julkaistu "Veitset leikkaa ilman" (Kirja kerrallaan 2007) ja "Nevermind – tarinoita nuoruudessa" (Kirja kerrallaan 2008). Lisäksi "Nainen, joka rinnastui auringonkukkiin" on julkaistu Gummeruksen suuren runokilpailun antologiassa (Gummerus 2007).


title: Jussi Moila

text: Vuonna 2014 Moila dramatisoi Väinö Linnan "Tuntemattomaan sotilaseen" pohjautuvan kuunnelman "Tuntematon sotilas – Vuoropuhelu Linnan romaanin kanssa" Radioteatterille.


title: Pernilla Karlsson

text: Pernilla Karlsson (s. 11. kesäkuuta 1990) on suomenruotsalainen, Siuntiosta kotoisin oleva laulaja, joka voitti Yleisradion ensimmäistä kertaa järjestämän Uuden Musiikin Kilpailun 25. helmikuuta 2012. Näin ollen hän edusti Suomea vuoden 2012 Eurovision laulukilpailussa kappaleella ”När jag blundar”. Hän ei kuitenkaan päässyt jatkoon ensimmäisestä semifinaalista. Edustuskappaleen on säveltänyt ja sanoittanut hänen veljensä Jonas Karlsson alun perin heidän äitinsä 50-vuotisjuhlia varten.


title: Pernilla Karlsson

text: Karlsson on myös SM-tason käsipalloilija, joka pelaa Sjundeå IF:ssä. Kauden 2012–2013 hän pelasi helsinkiläisseura Dickenissä.


title: När jag blundar

text: ”När jag blundar” () on Pernilla Karlssonin esittämä kappale, jolla hän voitti helmikuussa 2012 Yleisradion järjestämän Uuden musiikin kilpailun, ja tuli samalla valituksi edustamaan Suomea vuoden 2012 Eurovision laulukilpailussa Azerbaidžanissa. Kappale tuli valituksi kolmen parhaan joukkoon, niin sanottuun superfinaaliin 30 prosentin äänimäärällä, ja voitti siellä 53 prosentin äänimäärällä. Ruotsinkielisen kappaleen on säveltänyt ja sanoittanut laulajan veli Jonas Karlsson alun perin 50-vuotislahjaksi heidän äidilleen. Suomen edustuskappale on ollut ruotsinkielinen kerran aiemmin vuonna 1990. Kappale ei päässyt mukaan finaaliin.


title: När jag blundar

text: ”När jag blundarin” on katsottu muistuttavan huomattavasti Yonan kappaletta ”Pilvet liikkuu, minä en” hänen samannimiseltä albumiltaan vuodelta 2010.


title: Nomifensiini

text: Nomifensiini eli nomifenisiini ("Merital", "Alival") on käytöstä poistettu masennuslääke. Se oli dopamiinienerginen, eli se lisäsi mielihyvää tuottavan hormonin, dopamiinin tuotantoa. Dopamiinin ohella nomifensiini vaikutti noradrenaliinin tuotantoon taikka takaisinottoon synaptisissa hermopäätteissä.


title: Nomifensiini

text: Nomifensiinin kehitti vuonna 1976, Hoechst-yhtymä. Käytöstäpoisto tapahtui luultavasti suunnilleen samaan aikaan kuin maprotiliini poistettiin. Nomifensiini lienee ollut kaikkein ensimmäisiä niin sanottuja SNRI-lääkkeitä, kun taas maprotiliini oli tetrasyklinen.


title: Nomifensiini

text: Lääkeaine poistettiin käytöstä sen aiheuttamien haittavaikutusten vuoksi. Nomifensiinillä oli taipumusta aiheuttaa lääkekuumetta sekä hemolyyttistä anemiaa, joskin jälkimmäistä harvemmin.


title: Nomifensiini

text: Lähdeteoksessa lääkeaine luokitellaan kohtaan "muut antidepressiivat". Sen vaikutus niin sanottuihin 5-HT-reseptoreihin oli heikohko, sitä pidettiin mahdollisesti nykyisten niin sanottujen AD/HD-lääkkeiden edeltäjänä. Näistä on osaa käytetty myös tupakoinnin lopettamisessa.


title: The Lord of the Rings: War in the North

text: The Lord of the Rings: War in North on Snowblind Studiosin kehittämä ja Warner Bros. Interactive Entertainmentin julkaisema Keski-Maahan ja "Taruun sormusten herrasta" perustuva roolipeli. Peli julkaistiin marraskuussa 2011 Microsoft Windowsille, PlayStation 3:lle ja Xbox 360:lle.


title: The Lord of the Rings: War in the North

text: PlayStation Magazinen arvostelussa kerrottiin, että pelaajalla on kehitettäviä taitoja ja että hahmo on pelaajan muokattavissa. Pelissä voi pelata "Mass Effectistä" tutulla periaatteella, että moraalisilla teoilla ei ole seurauksia pelin kulkuun. Jokaisella hahmolla on myös pitkän matkan hyökkäyksiä joita he voivat käyttää. Farinilla (kääpiömestari) on varsijousi, Eradanilla (ihminen) on jousi ja Andriel (haltijamaagi) voi tehdä loitsuja vihollisia vastaan. Kaikilla hahmoilla on myös kevyitä ja raskaita hyökkäyksiä ja voivat vieriä ja torjua vihollisen iskuja. Pelaajat voivat myös antaa määräyksiä kumppaneille, jos he pelaavat yksin. Pelissä on keskuksia, joissa pelaaja voi levätä, hyväksyä uusia tehtäviä, puhua ihmisille ja varastoida uusia tarvikkeita. Keskukset ovat kaupunkeja tai kyliä. Vuoden 2011 Comic-Conissa nähtiin "War in the Northin" pelaamista.


title: The Lord of the Rings: War in the North

text: Jokaisella luokalla on myös ainutlaatuinen kyky. Kääpiö voi esimerkiksi louhia jalokiviä, joita voi käyttää askartelu tarkoituksiin ja kääpiö voi myös murskata seiniä alas ja löytää piilotettuja aarteita. Peli sisältää myös avattavia vaikeustasoja. Vuoropuhelu sisältää muutamia vaihtoehtoja, jossa pelaaja voi saada vain tarvittavat tiedot, mennä syvemmälle tai saada vapaaehtoisia sivutehtäviä. Pelattavuus vaatii lisäksi pelaajan työskentelyä kumppaneiden kanssa tiettyjen vihollisten kukistamiseksi.


title: The Lord of the Rings: War in the North

text: Pelissä on esillä "Taru sormusten herrasta" -elokuvista tuttuja paikkoja, kuten Brii, Sarn Ford ja Rivendell sekä elokuvissa esiintymättömiä paikkoja, kuten Jättijängät, Fornost, Synkmetsä ja Mount Gundabad. Pelaaja voi olla vuorovaikutuksessa hahmojen kanssa joita ovat muun muassa Gandalf, Elrond, Frodo ja Bilbo Reppuli, Legolas, Gimli, Arwen sekä Aragorn. Vain kirjoissa esiintyviä hahmoja on mukana pelissä: esimerkiksi Ranger Halbarad, Radagast ja Elrondin pojat Elladan ja Elrohir ovat merkkejä joita pelaajat kohtaavat.


title: The Lord of the Rings: War in the North

text: Pelissä on kolme pelattavaa protagonistia eli päähenkilöä. Henkilöt voidaan jakaa kolmeen eri luokkaan, Champion (soturi), Loremaster (maagi) ja Ranger (jousiampuja). Hahmot saavat kokemusta kukistamalla vihollisia ja nousevat ylöspäin tasojärjestelmässä, kun riittävästi kokemuspisteitä on saatu. Hahmot voivat parantaa tilastojaan (voimaa, tahtoa, sisua, näppäryyttä), ja käyttää taitopisteitä saadakseen tai päivittääkseen erikoiskykyjä.


title: The Lord of the Rings: War in the North

text: Eradan on Range luokasta, ja on Dúnadain. Hän on helpoimmin muunneltavissa oleva hahmo ja hän voi käyttää kahden käden miekkaa, miekkaa ja kilpeä, tupla aseita tai jousta. Eradanilla on ”stealth”-kykyjä, joiden avulla hän voi hiipiä vihollisten taakse ja hyökätä heidän kimppuunsa. Eradanin ääninäyttelijä on Nolan North.


title: The Lord of the Rings: War in the North

text: Farin on Champion-luokasta, hän on kotoisin Ereborista. Kolmesta luokasta Farin on kaikkein taitavin käyttämään lähitaisteluaseideita, mutta hänellä on myös hallussaan varsijousi, jota voidaan käyttää pitkän matkan hyökkäyksissä. Hän voi myös louhia jalokiviä.


title: The Lord of the Rings: War in the North

text: Andriel on haltioiden Loremaster ja häntä on opettanut Elrond. Hän on kotoisin Rivendelistä. Andriel käyttää taikuutta hänen puolustus- ja hyökkäyskeinonaan, mutta hän voi käyttää myös yhden käden asetta taikasauvansa kanssa. Hänen kykynsä sisältävät hyökkääviä ja puolustavia loitsuja, mutta hänellä on hallussaan myös lähitaistelukykyjä ja hänet voi kehittää battlemageksi jos pelaaja haluaa. Hän voi myös luoda taikajuomia alkemian ainesosista, joita pelaaja voi löytää ympäri pelimaailmaa.


title: The Lord of the Rings: War in the North

text: "The Lord of the Rings: War in the North" sai ristiriitaisia ja positiivisia arvioita. Koalition antoi pelille kahdeksan pistettä kymmenestä sanoen: ”Yhteistyöpelitila on fantastinen ja peli on tasapainotettu hyvin.” Gamefront antoi pelille pisteet: 8.5/10 ylistäen Snowblindin panosta. IGN pelille hyvän arvion (7/10) ylistäen grafiikkoja ja tasosuunnittelua, mutta kritisoi juonta ja persoonottomia pelihahmoja. GameSpot antoi kuusi pistettä kymmenestä osoittaen huomioita vihollisen outoon käytökseen, teknillisiin ongelmiin ja pettymykseen monipelin odotuksista. Metacritic antoi pelin Xbox versiolle pisteet 62/100, 66/100 Windows-vesiolle ja 63/100 PlayStation 3 -versiolle.


title: Abdelilah Saber

text: Abdelilah Saber (, s. 21. huhtikuuta 1974 Casablanca, Marokko) on marokkolainen entinen jalkapalloilija. Laitapuolustajana pelannut Saber aloitti uransa kotimaassaan Marokossa, jossa hän edusti kolme ja puoli kautta Wydad Casablancaa. Sittemmin hän pelasi Euroopassa edustaen Sporting Lissabonia, Napolia ja Torinoa.


title: Abdelilah Saber

text: Saber edusti myös Marokon maajoukkuetta vuoden 1998 MM-kisoissa, sekä 1998 ja 2000 Afrikan-mestaruuskisoissa.


title: Abdelilah Saber

text: Saber saavutti menestystä niin kotimaassaan, kuin Euroopassa. Hän voitti Wydad Casablancan riveissä Marokon cupin ja Afro-Asian Club Championshipin vuonna 1994. Siirryttyään Portugaliin Saber voitti Sporting Lissabonin riveissä Portugalin mestaruuden vuonna 2000.


title: Saïd Chiba

text: Saïd Chiba (, s. 28. syyskuuta 1970 Casablanca, Marokko) on marokkolainen entinen jalkapalloilija ja nykyinen valmentaja. Hän on valmentanut elokuusta 2011 lähtien qatarilaista Qatar SC:tä.


title: Saïd Chiba

text: Keskikentällä pelannut Chiba aloitti uransa kotimaassaan Marokossa, jossa hän edusti kuusi kautta FUS de Rabatia. Sittemmin hän siirtyi saudiarabialaiseen Al-Hilaliin, jossa Chiba pelasi kaksi kautta, voittaen jälkimmäisellä kaudellaan Saudi-Arabian valioliigan vuonna 1996. Mestaruuden jälkeen hän siirtyi Eurooppaan ja aluksi Espanjaan Compostelaan. Sittemmin matka jatkui vuonna 1999 Ranskaan Nancyyn, jossa Chiba pelasi kaksi kautta. Hän kävi samalla pelaamassa lainalla Skotlannin Motherwellissa. Chiba pelasi vielä yhden kauden Arisissa, kunnes päätti siirtyä vuonna 2002 Lähi-itään. Chiba edusti aluksi Qatarissa Qatar SC:tä vuosina 2002–2004 ja sittemmin vuodet 2004–2007 Arabiemiirikunnissa, jossa hän edusti Al-Khaleejia ja Al-Sharjahia.


title: Saïd Chiba

text: Chiba pelasi myös Marokon maajoukkueessa vuosina 1995–2001. Hän edusti Marokkoa vuoden 1998 MM-kisoissa, sekä 1998 ja 2000 Afrikan-mestaruuskisoissa.


title: Saïd Chiba

text: Chiba siirtyi valmentajaksi heti pelaajauransa päätyttyä ja toimi Qatar SC:n apuvalmentajana vuosina 2007–2011. Tuona aikana joukkue saavutti Qatarin kruununprinssi cupin vuonna 2009. Chiba nousi elokuussa 2011 Qatar SC:n uudeksi valmentajaksi Sebastião Lazaronin tilalle.


title: Inger Lise Hansen

text: Inger Lise Hansen (s. 1. syyskuuta 1981) on norjalainen Kristillisen kansanpuolueen poliitikko. Hän toimi puolueensa nuorisojärjestön johdossa vuosina 2005–2007 ja oli puolueen toisena varajohtajana 2007–2011.


title: Inger Lise Hansen

text: Hansen syntyi Åsgårdstrandissa, Vestfoldin läänissä, ja muutti myöhemmin Osloon. Hän valmistui Oslon yliopistosta, jossa hän oli opiskellut uskonto- ja kulttuurihistoriaa. Hän on naimisissa toisen kristillisdemokraattivaikuttajan, David Hansenin kanssa.


title: Inger Lise Hansen

text: Hansen on ollut kiistelty poliitikko, sillä hän on julkisuudessa ajanut puolueensa voimakasta liberalisoimista. Hän on puolustanut samaa sukupuolta olevien avioliittoja ja homoadoptiota. Hän on myös Norjan EU-jäsenyyden kannalla ja on suhtautunut puolueensa yleistä linjaa kriittisemmin Israeliin. Hansen on tunnustuskunnaltaan helluntailainen. Hän ei kannata eutanasiaa eikä aborttia lukuun ottamatta poikkeustapauksia.


title: Inger Lise Hansen

text: Hansen on saanut voimakasta kritiikkiä puolueensa johdolta, mutta hänet on myös nähty uutta ja nykyaikaista kristillisdemokraattipuoluetta tavoittelevan liberaalisiiven johtavana edustajana. Hansenia on kosiskeltu eräiden konservatiivipuolueen vaikuttajien taholta.


title: Chloe Smith

text: Chloe Rebecca Smith (s. 17. toukokuuta 1982 Ashford, Kent) on brittiläinen konservatiivipuolueen poliitikko. Hänet valittiin parlamentin jäseneksi Norwich Northin vaalipiiristä vuonna 2009 Ian Gibsonin erottua parlamentin kuluskandaalin takia. Hänet nimitettiin vuonna 2011 ministeriksi valtiovarainministeriöön.


title: Chloe Smith

text: Smith on työskennellyt Gillian Shephardille ja Bernard Jenkinille. Opiskeltuaan Yorkin yliopistossa englanninkielistä kirjallisuutta hän liittyi Deloitten palvelukseen.


title: Chloe Smith

text: Smith on vastustanut muun muassa Lissabonin sopimusta, ajanut matalampaa verotusta ja osoittanut kannatuksensa samaa sukupuolta olevien avioliittojen tunnustamiselle. Hän on tehnyt vapaaehtoistyötä muun muassa Cancer Research UK:lle ja Sport Reliefille. Hän on ateisti.


title: Sheila Mercier

text: Sheila Mercier (s. 1. tammikuuta 1919 Kingston upon Hull) on englantilainen näyttelijä. Hän kiersi Donald Wolfitin Shakespeare-yhtiön kanssa vuonna 1939. Hän on esiintynyt myös televisiossa ja elokuvissa, ja vuosina 1972–1994 hän esiintyi matriarkka Annie Sugdenin roolissa saippuasarjassa "Emmerdale". Hän on vieraillut sarjassa vielä vuosina 1995, 1996 ja 2009.


title: Sheila Mercier

text: Mercier palveli toisen maailmansodan aikana Women's Auxiliary Air Forcessa. Hänen veljensä on näyttelijä Brian Rix (1924–2016). Hän oli naimisissa näyttelijä Peter Mercierin kanssa 42 vuotta, kunnes tämä kuoli vuonna 1993. Parin poika Nigel (1954–2017) työskenteli itse televisioteollisuudessa. Vuonna 1994 julkaistiin Mercierin omaelämäkerta "Annie's Song: My Life & Emmerdale", jonka kirjoittamiseen oli osallistunut myös Anthony Hayward.


title: James Pierpont

text: James Pierpont (25. huhtikuuta 1822 – 5. elokuuta 1893) oli yhdysvaltalainen urkuri ja kuoronjohtaja. Hän sävelsi ja sanoitti ”The One Horse Open Sleigh” -laulun (1857), joka tarkoitettiin alun perin kiitospäiväksi. Esitys kirkossa Savannahissa, Georgiassa sai niin hyvän vastaanoton, että se päätettiin toistaa jouluna, ja kappale vakiintuikin joululauluksi nimellä ”Kulkuset”. Se julkaistiin tällä uudella nimellä vuonna 1859.


title: James Pierpont

text: Pierpont oli alun perin Massachusettsista kotoisin. Hän palveli Konfederaation armeijassa Yhdysvaltain sisällissodassa ja oli kahdesti naimisissa. Hän kuoli Floridassa.


title: Matti T. Tuominen

text: Matti Tapio Tuominen (1947–1999) oli suomalainen muusikko, säveltäjä ja sanoittaja. Matti T. Tuominen tuli 1970-luvulla tunnetuksi porilaisen Purema-lauluyhtyeen keulahahmona. Yhtyeen hajoamisen jälkeen Tuominen jatkoi soolouralla, julkaisten yhden sooloalbumin ja useita singlejä.


title: Matti T. Tuominen

text: Matti T. Tuominen teki kappaleita myös muille artisteille, kuten Lea Laven, Lasse Mårtenson ja Pasi Kaunisto. Lisäksi hän sävelsi musiikkia kahteen Visa Mäkisen elokuvaan. 1980- ja 1990-lukujen vaihteessa Tuominen ohjasi muutamia lyhyitä opetuselokuvia Valtion AV-keskukselle.


title: Valtion audiovisuaalinen keskus

text: Valtion audiovisuaalinen keskus (Valtion av-keskus, VAVK) oli vuosina 1976-1994 toiminut Suomen valtion laitos. Sen tehtävänä oli yhdessä kouluviranomaisten kanssa hoitaa audiovisuaalisen oppimateriaalin levitystä, tuotantoa ja valmistusta.


title: Valtion audiovisuaalinen keskus

text: VAVK perustettiin vuonna 1976 jatkamaan Valtion opetuselokuvatoimikunnan tehtäviä. Tuotanto- ja jakelujärjestelmän avulla pyrittiin takaamaan oppilaitosten audiovisuaalisen opetusmateriaalin saatavuus tasapuolisesti maan eri osissa sekä lisäämään tuolloin riittämättömäksi todettua esitysmateriaalia. Lisäksi VAVK tarkasti ja hyväksyi opetuskäyttöön tarkoitetut elokuvat.


title: Valtion audiovisuaalinen keskus

text: 1990-luvulle tultaessa VAVK oli keskittynyt pelkästään myymään ja lainaamaan elokuvia ja videonauhoitteita oppilaitoksille. Omaan tuotantoon sen voimavarat eivät enää riittäneet, vaan opetusohjelmien tuotanto oli keskittynyt Yleisradiolle sekä yksityisille tuotantoyhtiöille.


title: Valtion audiovisuaalinen keskus

text: Valtion audiovisuaalinen keskus lakkautettiin Eduskunnan päätöksellä 1. maaliskuuta 1994 ja sen tehtävät siirrettiin opetushallitukselle. VAVK tuotti tai levitti toimintansa aikana yli 500 eri elokuvaa.


title: Colorgun

text: Colorgun on suomalaisen Superchrist-yhtyeen 2. marraskuuta 2005 julkaistu esikoisalbumi.Julkaistiin ladattavan digialbumin deluxe-version lisäraitoina maaliskuussa 2011."Colorgun"-albumi on äänitetty Barbiewire-studiolla eli yhtyeen treenikämpällä Helsingin Kaapelitehtaalla toukokuun ja lokakuun 2005 välisenä aikana, poikkeuksena ”Six Six Seven (Is Sex Heaven)”- ja ”Beach”-kappaleet, joiden pohjaraidat ovat peräisin esituotantovaiheen äänityksistä kesäkuulta 2004. Albumin on tuottanut, äänittänyt, miksannut ja masteroinut yhtyeen laulaja-kitaristi Mikko Lohenoja. ”Place to Give” -kappale äänitettiin ennakkosingleä varten kokonaisuudessaan jo hieman aiemmin. Sen pohjaraidat äänitettiin marraskuussa 2003 Helsingissä Harjun nuorisotalon studiossa Ville Pystysen toimesta. Kappaleen miksasi Mikko Lohenoja Helsingin Vallilassa Johtoääni-studioilla maaliskuussa 2004. Albumin apumiksauksesta vastasi yhtyeen livemiksaaja Antti Patronen.


title: Colorgun

text: Albumin kappaleessa ”Total Gym” vieraileva laulaja, Sydän, sydän -yhtyeen Tuomas Skopa äänitti omat lauluosuutensa moniraitanauhurille kotistudiossaan. Lauluraidat siirrettiin yksitellen miksausta varten tietokoneelle, ja kappaleen alussa kuultava naksahdus on alun perin näiden raitojen synkronointimerkki joka jätettiin levylle.


title: Colorgun

text: Albumin kansikuvan ja sisäkannen kuvat on kuvannut Kati Vihermäki. Kannen suunnittelusta ja taitosta vastasivat Mikko Lohenoja ja Lassi Jokinen. Albumin kansikuva oli kuvaussession ensimmäinen otos, jonka valokuvaaja otti varoittamatta vain kuvan valotuksen tarkistusta varten.


title: Colorgun

text: Albumilta julkaistiin kolme singleä "The Introduction/Place to Give" (2004), "Tear Me Down Tonight" (2005) ja "My Everything" (2006), joista kahdesta jälkimmäisestä on tehty myös musiikkivideot. "My Everything" sijoittui julkaisuviikollaan toukokuussa 2006 Suomen virallisen singlelistan sijalle 11.


title: Colorgun

text: Albumista on otettu kaksi painosta, joista rajoitetusti ensimmäiset 1000 kappaletta on painettu kiiltäväksi lakatulle pahvikotelolle ja loppupainos mattapintaiselle pahvikotelolle. Muuten kansi ja levyn sisältö ovat painoksissa samat. Maaliskuun ja huhtikuun 2011 ajan yhtyeen kotisivujen kautta oli myös myynnissä rajoitettu painos, jossa oli albumin lisäksi mukana muun muassa kuvakirja.


title: Colorgun

text: "Colorgun" sai julkaisunsa jälkeen positiivisen vastaanoton, sillä yhtye oli tehnyt ruohonjuuritason pohjatyötä viiden vuoden ja yli sadan keikan edestä, ja yhtyeen esikoisalbumia oltiin odotettu pitkään. Albumi sai kiitosta omaleimaisesta ja valmiin kuuloisesta kansainvälisestikin vertailukelpoisesta soundistaan.


title: Colorgun

text: Helsingin Sanomien musiikkitoimittaja Ilkka Mattila antoi albumille täydet viisi tähteä ja kirjoitti levyn olevan ”samanaikaisesti moderni ja perinteinen, rosoinen ja viimeistelty. Monesta muusta ensilevyttäjästä ja kokeneemmastakin yhtyeestä poiketen Superchrist ei tunnu tuhlaavan aikaansa oman äänen etsimiseen ja hätäisesti muilta lainattujen vaikutteiden piilotteluun” Lehti nosti albumin myös vuoden tärkeimpien julkaisujen joukkoon.


title: Colorgun

text: Soundi-lehden Pekka Laine kirjoitti, että ”yhtyeen taide on samanaikaisesti sekä kurinalaista että kahjoa. Se jyrää mutta herkästi. Superchrist tekee vakavasti otettavaa musiikkia, mutta kuten mukaan lykätyt elektrospedeilyt todistavat, se ei ota itseään liian vakavasti.”


title: Colorgun

text: Noise.fi -sivuston Risto Mikkonen kirjoitti, että ”soundi on tuore, mutta muotivirtauksista vapaa – rosoinen mutta lämmin. Aivan klassikkosarjaan en Colorgunia uskalla nostaa, mutta onpahan se nyt kuitenkin julkaisuvuotensa selkeää parhaimmistoa, ulkomaanelävät mukaanlukien.”


title: Colorgun

text: Superchrist teki albumin julkaisun jälkeen päivälleen vuoden mittaisen Suomen kiertueen, joka kattoi yhdeksän kaupunkia ja 40 esiintymistä.


title: Colorgun

text: Colorgun-kiertueen alkupään Tavastia-klubin keikalta 5. tammikuuta 2006 on julkaistu myös monikamerakuvalla tallennettu kokopitkä livetaltiointi "BEHOLD! Superchrist Live Explosion" (2006). Siitä julkaistiin lyhennetty versio "My Everything" -singlen CD-ROM -raitana.


title: Colorgun

text: Colorgun-kiertueen esiintymiset syksyllä 2005 ja kevättalvella 2006


title: Colorgun

text: Esiintymiset osana Riemufestivaali 2006 -kiertuetta


title: Colorgun

text: Colorgun-kiertueen esiintymiset loppukeväällä, kesällä ja syksyllä 2006


title: Barney Rosset

text: Barnet Lee "Barney" Rosset, Jr. (28. toukokuuta 1922 – 21. helmikuuta 2012 Manhattan, New York, Yhdysvallat) oli yhdysvaltalaisen kustantamon Grove Pressin entinen omistaja ja hän toimi Evergreen Review -lehden kustantajana ja päätoimittajana. Hän voitti oikeudenkäynnin, jossa oli kysymys D. H. Lawrencen romaanin "Lady Chatterleyn rakastaja" sensuroimattoman version julkaisusta. Myöhemmin hän oli Henry Millerin kiistellyn romaanin "Kravun kääntöpiiri" yhdysvaltalainen kustantaja. Oikeuden Millerin romaanin julkaisemiseen ja levittämiseen vahvisti Yhdysvaltain korkein oikeus 1964, ja kyse oli virstanpylväästä Yhdysvaltain oikeudenkäytössä.


title: Barney Rosset

text: Rosset ei ole erityisen tunnettu esimerkiksi Suomessa, mutta hänen merkityksensä Yhdysvaltojen kustannusmaailmassa oli suuri. Oikeudenkäyntien lisäksi hän oli merkittävä sikäli, että hän toi Yhdysvaltojen lukevalle yleisölle useita merkittäviä kirjailijoita, kuten Samuel Beckettin, Eugène Ionescon, Jean Genet'n, Che Guevaran ja Ho Tši Minhin.


title: TUL Cup 1953

text: Työväen Urheiluliiton jalkapallomestaruuskilpailuihin 1953 ilmoittautui 17 joukkuetta. Mestaruuden voitti Turun Pyrkivä. Osallistumisoikeus oli kaikilla Yhteisten sarjojen joukkueilla sekä suursarjan kevätkierroksen lohkovoittajilla.


title: TUL Cup 1953

text: 1.kierros: Oulun Työväen Palloilijat - Kokkolan Jymy 1-3, Turun Veikot - Turun Teräs 2-1, Turun Toverit - Turun Kisa-Veikot 3-4.


title: TUL Cup 1953

text: Mestarijoukkue: Erik Roos, Jukka Leino, Juho Paatelo, Reino Suojanen, Rainer Suojanen, Risto Vuorio, Matti Hurme, Kalevi Rantanen, Kalevi Lehtovirta, Pertti Laaksonen ja Aulis Lähtinen.


title: Heikki Toivola

text: Heikki ”Heka” Toivola (2. kesäkuuta 1940 Kotka – 15. lokakuuta 2009 Valkeakoski) oli suomalainen mainosgraafikko, joka sai Rudolf Koivu -palkinnon vuonna 1971 lastenkirjallaan "The Hole Story".


title: Heikki Toivola

text: Toivola kävi koulunsa Virojoella ja Järvenpäässä. Hän kirjoitti ylioppilaaksi 1959 ja opiskeli mainosgrafiikkaa Kunstschule Alsterdammissa Hampurissa.


title: Heikki Toivola

text: Toivola työskenteli mainos- ja pakkausgraafikkona Tampellan Tambox-tehtailla Inkeroisissa 1966–1970, sitten Yhtyneiden paperitehtaiden keskushallinnossa ja tytäryrityksessä Paperituote ja lopuksi UPM-Kymmenessä.


title: Heikki Toivola

text: Toivola suunnitteli myös monia liikemerkkejä ja logoja, kuten Kansallis-Osake-Pankin vuonna 1974 käyttöön otetun sinisen oravatunnuksen.


title: The Addams Family – Perhe Addams

text: The Addams Family – Perhe Addams ("The Addams Family") on Barry Sonnenfeldin ohjaama vuonna 1991 julkaistu musta komediaelokuva, joka perustuu samannimiseen sarjakuvaan. Elokuvan pääosia esittävät Anjelica Huston, Raúl Juliá ja Christopher Lloyd.


title: The Addams Family – Perhe Addams

text: Elokuva oli taloudellinen menestys, ja sai kaksi vuotta myöhemmin jatko-osan "Addams Family II".


title: The Addams Family – Perhe Addams

text: Fester Addams katosi 25 vuotta sitten riidan päätteeksi ja hänen veljensä Gomez tuntee vieläkin syyllisyyttä tapahtuneesta. Gomezin asianajaja Tully Alford on velkaa koronkiskurille Abigail Cravenille, ja huomaa Cravenin pojan Gordonin muistuttavan hätkähdyttävästi Festeriä. Alford ehdottaa Gordonin esittävän kadonnutta veljeä, jotta Addamsin perhe johdattaisi heidät aarrekammioonsa, ja näin velka saataisiin kuitatuksi. Alford ja hänen vaimonsa Margaret osallistuvat Addamsien järjestämään spiritismi-istuntoon, jossa he yrittävät ottaa yhteyttä Festerin henkeen. Gordon saapuukin Festerinä, ja Abigail tekeytyneenä psykiatri Pinder-Schlossiksi kertoo Festerin olleen kadoksissa Bermudan kolmiossa 25 vuoden ajan.


title: The Addams Family – Perhe Addams

text: Gomez on aluksi innoissaan veljensä paluusta, mutta pian hänen epäilynsä heräävät, sillä ”Fester” ei näytä muistavan tärkeitä yksityiskohtia lapsuudesta. Myös Gomezin vaimolla Morticialla on omat epäilyksensä lankonsa suhteen. Jotta heidän huijauksensa ei tulisi ilmi, Abigail vakuuttaa Gomezin epäilyksien johtuvan psykologisesta puolustusmekanismista, kohteen siirrosta.


title: The Addams Family – Perhe Addams

text: Addamsit järjestävät Festerin paluun kunniaksi juhlat, joiden aikana Tully kuulee Festerin olevan Addamsin omaisuuden toimeenpanija ja käytännössä tontin virallinen omistaja. Addamsin naapurin tuomari Womackin avulla Tully saa järjestettyä lähestymiskiellon perheelle siten pakottaen heidät muuttamaan pois talostaan ja jättämään koko omaisuutensa Festerille.


title: The Addams Family – Perhe Addams

text: Abigailin, Tullyn ja Gordonin yritykset päästä aarrekammioon epäonnistuvat kerta toisensa jälkeen. Addamsit muuttavat motelliin ja joutuvat etsimään töitä. Morticia hankkii töitä lastentarhanopettajana, lapset Wednesday ja Pugsley myyvät itse tehtyä sitruunasoodaa ja Thing toimii kuriirina. Masentunut Gomez viettää päivänsä televisiota katsellen. Perheensä hyvinvoinnista huolestunut Morticia päättää mennä puhumaan Festerille, mutta joutuu kolmikon vangiksi. Gomez rientää pelastamaan vaimoaan, mutta Abigail pakottaa hänet luovuttamaan aarrekammion sisällön vastineeksi Mortician hengestä. Äitinsä halveksivaan käytökseen kyllästynyt Gordon kääntyy äitiään vastaan, ja aiheuttaa tornadon talon sisälle. Tornado sinkoaa Abigailin ja Tullyn talosta, mutta Gordon saa salamaniskun päähänsä.


title: The Addams Family – Perhe Addams

text: Käy ilmi, että Gordon on oikea Fester. Bermudan kolmio aiheutti hänelle muistinmenetyksen, ja Abigail oli ottanut hänet hoiviinsa Miamissa. Salamanisku palautti hänen muistinsa, ja perhe hyväksyi hänet heti perheeseen takaisin. Tullyn vaimo Margaret on avioitunut Serkku Sen kanssa heidän rakastuttuaan toisiinsa Festerin juhlien aikana.


title: The Addams Family – Perhe Addams

text: Elokuva tuotti kotimaassaan 113 502 426 dollaria ja maailmanlaajuisesti 191 502 426 dollaria. Se osoittautui taloudelliseksi menestykseksi ollen seitsemänneksi katsotuin elokuva vuonna 1991.


title: The Addams Family – Perhe Addams

text: Horror Hall of Fame valitsi "The Addams Family – Perhe Addamsin" vuoden 1991 parhaaksi kauhuelokuvaksi. Elokuva oli Oscar-ehdokkaana parhaasta puvustuksesta. MC Hammerin esittämä ”Addams Groove” voitti huonoimman laulun Razzie-palkinnon.


title: Paula Ormaechea

text: Paula Ormaechea (s. 28. syyskuuta 1992 Sunchales) on argentiinalainen tennispelaaja. Parhaimmillaan hän on ollut WTA-listan sijalla 59 lokakuussa 2013. Hän on voittanut urallaan yhdeksän ITF-turnausta kaksinpelissä.


title: Paula Ormaechea

text: Vuonna 2012 Ormaechea pääsi ensimmäistä kertaa Grand Slam -turnauksen pääsarjaan, kun hän voitti karsintapelinsä Australian avoimissa. Pääsarjan ensimmäisellä kierroksella hän voitti maailmanlistan sijalla 50 olleen Simona Halepin. Toisella kierroksella Ormaechea hävisi kahdeksanneksi sijoitetulle Agnieszka Radwańskalle. Helmikuussa hän pääsi puolivälieriin Bogotán WTA-turnauksessa. Ranskan avoimissa hän hävisi ensimmäisellä kierroksella Venus Williamsille kolmessa erässä.


title: Ryūe Nishizawa

text: Ryūe Nishizawa (, s. 7. helmikuuta 1966 Kanagawan prefektuuri) on palkittu japanilainen arkkitehti. Hänet tunnetaan erityisesti Kazuyo Sejiman kumppanina SANAA-arkkitehtitoimistossa (”Sejima and Nishizawa and Associates”), joka sai Pritzker-palkinnon vuonna 2010. Hänellä on kuitenkin ollut myös oma toimisto vuodesta 1997 lähtien. Nishizawa valmistui Jokohaman kansallisesta yliopistosta vuonna 1990 ja toimii nykyään yliopiston professorina.


title: Ryūe Nishizawa

text: Sejima valmistui Nishizawaa aiemmin ja perusti oman toimistonsa ”Kazuyo Sejima and Associates” vuonna 1987 työskenneltyään ensin Toyō Itōlle. Myös Itōlle töitä tehnyt Nishizawa, siihen aikaan vielä opiskelija, oli yksi ensimmäisistä hänen palkkaamistaan henkilöistä. Toimisto sai vähitellen mainetta. Nishizawa halusi perustaa oman yrityksensä, mutta pari päättikin muodostaa vuonna 1995 yhteisen SANAA-toimiston. Kaksikon omat toimistot ovat keskittyneet sen jälkeen lähinnä pienimuotoisiin hankkeisiin.


title: Ryūe Nishizawa

text: SANAA-toimisto tunnetaan ”hienostuneen yksinkertaisesta arkkitehtuurista, virtaavista tiloista ja rakennusten harkitusta sopeuttamisesta ympäristöönsä”. Nishizawan yhdessä Sejiman kanssa suunnittelemista rakennuksista merkittävimpiin kuuluvat esimerkiksi Kanawazan nykytaiteen museo, O-Museum Naganon prefektuurissa, Toledon taidemuseon lasipaviljonki, New Museum New Yorkissa ja Rolex Learning Centre Lausannessa. Suurin osa toimiston töistä on rakennettu Japaniin, mutta pari on työskennellyt 2000-luvulta lähtien myös kansainvälisten hankkeiden parissa Euroopassa ja Yhdysvalloissa. Merkittävästä yhteisestä urasta huolimatta molemmilla arkkitehdeilla on ollut myös laaja kirjo itsenäisiä hankkeita. Nishizawan omiin projekteihin lukeutuvat muun muassa Tokion Moriyama House ja Towadan kaupungin taidekeskus Towada Art Center. Sekä asuintalon että taidemuseon toiminnot on niissä hajautettu erikokoisiin kuutiomaisiin tiloihin. Vuonna 2010 valmistui vuorostaan Seton sisämeren Teshiman saarelle Nishizawan yhdessä taiteilija Rei Naitōn kanssa suunnittelema Teshiman taidemuseo. Museo koostuu pelkistetyn yksinkertaisesta luonnonvoimille avoimesta galleriatilasta, jota suojaa kahdella ellipsin muotoisella aukolla puhkottu betonikuori.


title: TUL Cup 1952

text: Työväen Urheiluliiton jalkapallomestaruuskilpailuihin 1952 ilmoittautui 17 joukkuetta. Mestaruuden voitti Kotkan Työväen Palloilijat. Osallistumisoikeus oli kaikilla yhteisten sarjojen joukkueilla sekä suursarjan kevätkierroksen lohkovoittajilla. Välierä JBK-KTP ja loppuottelu pelattiin vasta 1953, kun aikainen talvi pääsi yllättämään.


title: TUL Cup 1952

text: 1.kierros: Helsingin Jyry - Tampereen Peli-Toverit 6-2, Oulunkylän Työväen Urheilijat - Turun Teräs 2-7, Oulun Työväen Palloilijat - Ykspihlajan Reima 6-0, Kuopion Elo - Kotkan Reipas 3-2.


title: TUL Cup 1952

text: Mestarijoukkue: Pentti Tähtinen, Pertti Koivisto, Pauli Imeläinen, Sulo Parkkinen, Kaarlo Kalavainen, Aimo Sommarberg, Mattl Salmelainen, Pertti Vanhanen, Mauri Vanhanen, Kauko Hakala ja Esko Glumerus.


title: Disney Universe

text: Disney Universe on Eurocomin kehittämä ja Disney Interactive Studiosin julkaisema toimintaseikkailupeli. Peli on julkaistu kaikille seitsemännen sukupolven konsoleille ja Microsoft Windowsille Pohjois-Amerikassa 25. lokakuuta ja Euroopassa 28. lokakuuta 2011. Peli sisältää maita Disneyn omista piirroselokuvista kuten "Aladdinista", Pixarin elokuvista kuten "Monsterit Oy:stä" sekä Disneyn todellisista toimintaelokuvista kuten "Pirates of the Caribbeanista".


title: Disney Universe

text: "Disney Universe" -pelissä on läpäistävänä yhteensä kuusi erilaista Disney-teemaista maata, joista jokaisessa on kolme erilaista episodia. Pelin maihin luokittuu "Pirates of the Caribbean" ja "WALL-E". Aina kun pelaaja valitsee jonkun episodin, hänen täytyy valita omalle hahmolleen jonkun Disney-maskotin asu.


title: Disney Universe

text: Jokaisen episodin tasosta pelaaja voi löytää erilaisia keräilyesineitä kuten kultaisia symboleita, joilla voi avata uusia maita. Tasoihin on piilotettu myös lukuisia erikoisesineitä kuten pulloja, joista voi avata konseptikuvia tai erikoisvoimapalloja joista voi saada hetkeksi aikaa jonkun erikoisvoiman joihin luokittuu muun muassa nyrkkeilyhanskat ja laserpistooli. Jokaisessa tasossa monet viholliset vaikeuttavat pelaajan etenemistä rakentamalla lukuisille reiteille muureja tai piilottamalla tarvittavia avusteita. World Mode -tilassa pelaaja voi pelata maita läpi myös moninpelillä. Peli sisältää myös Costume Mode -tilan, jossa voi ostaa World Mode -tilassa ostettaviksi avattuja asuja.


title: Disney Universe

text: Ensimmäisiä vihjailuja "Disney Universe" -pelin kehityksestä saatiin toukokuussa 2011, jolloin Nintendo World Report raportoi saaneensa selville pelistä sitä että siitä tulee crossover-seikkailupeli, jossa pelaaja ottaa Disney-hahmojen roolin, teemoiksi oltiin vahvistettu "TRON", "Liisa Ihmemaassa" ja "Lilo ja Stitch". Pelistä oltiin vahvistettu myös sen verran että se tulee sisältämään yhteensä kuusi erilaista Disney-teemaista maata.


title: Disney Universe

text: Nintendo World Reportin mukaan julkaisupäiväksi oltiin ensin vahvistettu 26. toukokuuta 2011, mutta Disney Interactive Studios oli siirtänyt julkaisupäivää eteenpäin. 24. elokuuta 2011 Nintendo Okien haastatellessa yhtä "Disney Universen" tekijää, Mark Orgelia, hän mainitsi että pelistä tulee mahtava seikkailupeli, jossa pelaajat voivat pukea omalle hahmolleen erilaisten Disney-hahmojen asuja ja läpäistä hahmoilla kuusi erilaista Disneyn ja Pixarin elokuviin perustuvaa maata. Hän paljasti myös että peliin tulee uusien hahmojen asujen lisäksi vanhojen hahmojen asuja ja maita jotta ne tekisivät sen varmaksi että peli sisältäisi kaikille pelaajille heidän lempiteemoistaan valittavaa.


title: Disney Universe

text: Peli sai pääosin keskinkertaisia vastaanottoja Metacriticin tilastojen mukaan, sillä pelin PlayStation 3 -versio sai keskiarvosanaksi 70/100, Xbox 360 -versio 66/100 ja Wii-versio 61/100.


title: Disney Universe

text: GameSpot antoi Xbox 360 -versiolle arvosanaksi 4.5 kehuen muutaman tason hauskuutta ja viisautta, mutta kritisoi yksinpelin tylsyyttä ja minipelien liiallista toistuvuutta. IGN antoi arvosanaksi 7.0 sanoen että ”"Minä en mennyt omaan aikaani Disney Universen kanssa suurien odotuksien kera. Pelattaessa, se tuntui matalalta lasten peliltä jonka on kehittänyt kahden vuosikymmenen ajan pelejä lisensoinut kehittäjä."” Videogamer.com kommentoi pelistä seuraavasti ”"Lopulta Disney Universe muodostaa ihanteellisen kokoperheen pelin. Se on nopea ja yksinkertainen, mutta myös charmia, hahmoja ja pikkupulmia yllin kyllin sisältävä peli."” ja antoi pelille arvosanaksi 8/10.


title: Disney Universe

text: KonsoliFin.net antoi pelille 2/5 tähteä sanoen että ”"Disney Universessa ei olekaan varsinaisesti mitään vikaa, mutta ei siinä toisaalta ole mitään kiinnostavaa koukkuakaan."” Gamereactor antoi pelille arvosanaksi 6/10 kehuen moninpeliä ja veikeitä pukuja, mutta moitti peliä tylsästä taistelusta ja kenttien liian pienestä vaihtelusta.


title: Thomas Mermillod Blondin

text: Thomas Mermillod Blondin (s. 3. tammikuuta 1984 Annecy) on ranskalainen alppihiihtäjä.


title: Thomas Mermillod Blondin

text: Mermillod Blondinin ensimmäinen kilpailu alppihiihdon maailmancupissa oli Adelbodenin suurpujottelussa 6. tammikuuta 2007. Ensimmäisen pistesijansa hän saavutti Adelbodenissa vuotta myöhemmin oltuaan suurpujottelussa yhdestoista. Ensimmäisen palkintokorokesijoituksensa Mermillod Blondin saavutti helmikuussa 2011 oltuaan kolmas Banskon superalppiyhdistetyssä. Hän sijoittui kolmanneksi myös helmikuussa 2012 Sotšin superalppiyhdistetyssä ja tammikuussa 2013 Kitzbühelin alppiyhdistetyssä. Hän oli kolmas alppiyhdistetyn cupissa kaudella 2012–2013. Hän sijoittui toiseksi Lenzerheiden supersuurpujottelussa maaliskuussa 2014. Alppiyhdistetyn cupissa hän oli kaudella 2013–2014 jälleen kolmas. Hän sijoittui kaudella 2015–2016 kolmanneksi Kitzbühelin ja Chamonix'n alppiyhdistetyissä. Alppiyhdistetyn cupissa hän oli toinen.


title: Thomas Mermillod Blondin

text: Val d'Isèren MM-kilpailuissa 2009 Mermillod Blondin oli superalppiyhdistetyssä kuudes. Vancouverin olympialaisissa 2010 hän sijoittui superalppiyhdistetyssä 19:nneksi ja pujottelussa 21:nneksi. Schladmingin MM-kilpailuissa 2013 hän oli supersuurpujottelussa 21:s ja Sotšin olympialaisissa 2014 samassa lajissa 15:s. Beaver Creekin / Vailin MM-kilpailuissa 2015 hän sijoittui superalppiyhdistetyssä yhdeksänneksi. Pyeongchangin olympialaisissa 2018 hän oli alppiyhdistetyssä kuudes.


title: TUL Cup 1955

text:
Työväen Urheiluliiton jalkapallomestaruus 1955 ratkaistiin 3 miinuksen sulkemisjärjestelmää noudattaen.
Kilpailuun osallistui kaikkiaan 35 joukkuetta ja otteluja suoritettiin 62, joista 2 luovutusta. Kun jäljellä oli enää kolme joukkuetta, pelasivat nämä mestaruudesta sarjamuotoisesti.


title: TUL Cup 1955

text: Karihaaran Tenho ja Turun Kisa-Veikot selvittivät tiensä loppusarjaan miinuksitta, kun taas Tahmelan Vesa pelasi ensimmäisessä ottelussaan Koskenpoikien kanssa 4-4 tasapelin saaden tililleen yhden miinuksen. Voittamalla neljä muuta vastustajaansa joukkue kuitenkin selvisi mitaliotteluihin.


title: TUL Cup 1955

text: Mestarijoukkue: Reino Nousiainen, Ensio Ohtonen, Pentti Miettinen, Veikko Järnberg, Hugo Siekkinen, Kauko Parviainen, Erkki Jauhiainen, Veijo Somppi, Pentti Lukkarila, Jorma Jokinen ja Tenho Somppi.


title: Stávros Niárchos

text: Stávros Niárchos (, 2. heinäkuuta 1909 Ateena, Kreikka – 16. huhtikuuta 1996 Zürich, Sveitsi) oli kreikkalainen laivanvarustaja. Hän rakensi ensimmäisen niin sanotun supertankkerin ja kokosi öljynkuljetuksella valtavan omaisuuden. Hän myös perusti Hellenic Shipyards -telakan. Niárchoksen maine perustui omaisuuteen, lukuisiin avioliittoihin ja kilpailuasetelmaan Aristotélis Onásiksen kanssa.


title: Stávros Niárchos

text: Niárchoksen mukaan on nimetty Stávros Niárchoksen kulttuurikeskus Ateenan metropolialueella.


title: Stávros Niárchos

text: Niárchos oli naimisissa useita kertoja. Ensimmäinen puoliso oli Eléni Sporídi (1946–1960), toinen Melpoméni Káppari (Melpomene Capparis, 1939–1947), kolmas Efgenía Livanoú (1947–1965), neljäs Charlotte Ford (1965–1967) ja viides Athiná ”Tína” Livanoú (1971–1974).


title: Stávros Niárchos

text: Niárchoksella oli viisi lasta, María Niárchou, Fílippos Niárchos, Spýros Niárchos, Konstantínos Niarchos ja Élena Niárchou (myöh. Elena Ford).


title: Sulatusuunin kääpiögalaksi

text: Sulatusuunin kääpiögalaksi on kääpiösferoidigalaksi Sulatusuunin tähdistössä. Sen löysi Harlow Shapley vuonna 1938. Se kuuluu Paikalliseen ryhmään ja on Linnunradan satelliittigalaksi. Galaksi koostuu kuudesta pallomaisesta tähtijoukosta, joista suurin löydettiin ennen galaksia itseään. Galaksin liikkumissuunta on poispäin Linnunradasta.


title: Sulatusuunin kääpiögalaksi

text: Sulatusuunin kääpiögalaksi on pieni galaksi, jonka tähdet ovat pääasiassa vanhoja tähtiä. Näillä tähdillä on alhainen metallipitoisuus. Ne ovat ryhmittyneet pallomaisiin tähtijoukkoihin, jotka antavat galaksille sille ominaisen, elliptisen muodon. Itse galaksi on noin 50 kertaa suurempi kuin suurin sen tähtijoukoista, mutta kokonaisuuden tiheys on huomattavasti alhaisempi.


title: Kölin kääpiögalaksi

text: Kölin kääpiögalaksi on kääpiösferoidigalaksi Kölin tähdistössä. Se löydettiin vuonna 1977 Schmidt -teleskoopilla Isossa-Britanniassa. Se kuuluu Paikalliseen ryhmään ja on Linnunradan satelliittigalaksi. Galaksin liikkumissuunta on poispäin Linnunradasta, ja sen vanhimmat tähdet ovat noin 7 miljardia vuotta vanhoja.


title: Satelliittigalaksi

text: Satelliittigalaksi on pienempi galaksi, joka kiertää suurempaa galaksia tämän vetovoiman vaikutuksesta. Vaikka galaksit koostuvatkin monista kohteista (kuten tähdistä, planeetoista ja tähtisumuista), jotka eivät ole yhteydessä toisiinsa, niillä on silti yhteinen painopiste.


title: Satelliittigalaksi

text: Kahden galaksin kiertäessä toisiaan pienempi galaksi luokitellaan aina satelliittigalaksiksi. Mikäli galaksit ovat samaa kokoluokkaa, niitä kutsutaan galaksipariksi.


title: Satelliittigalaksi

text: Linnunradalla on 13 varmistettua satelliittigalaksia ja 12 mahdollista satelliittigalaksia. Andromedan galaksilla puolestaan on 14 varmistettua satelliittigalaksia.


title: Gabonin vaakuna

text: Gabonin vaakuna on Gabonin tunnus lipun ja kansallislaulun ohella. Sen on suunnitellut sveitsiläinen heraldikko Louis Mühlemann.


title: Gabonin vaakuna

text: Kilvessä on laiva, jonka perässä on Gabonin lippu. Se kuvaa maan kehitystä ja merenkulun taloudellista merkitystä Gabonille. Kilven yläosassa on kolme kultaista palloa, jotka kuvaavat kaivostoimintaa. Vaakunan okumé-puu kuvaa metsiä. Kilvenkannattajina on kaksi mustaa pantteria kuvaamassa maan väestöä.


title: Gabonin vaakuna

text: Vaakunassa on kaksi mottoa, "Uniti progrediemur" ja "Union, Travail, Justice" suomeksi "Yhdessä pääsemme eteenpäin" ja "Yhtenäisyys, työ, oikeudenmukaisuus".


title: Olga Viluhina

text: Olga Gennadievna Viluhina (; s. 22. maaliskuuta 1988 Mežgorie) on venäläinen ampumahiihtäjä. Hän edustaa seuratasolla TsSKA:ta.


title: Olga Viluhina

text: Viluhina voitti vuosina 2006–2009 nuorten maailmanmestaruuskilpailuista yhteensä kuusi mitalia, joista kaksi henkilökohtaisia. Hän on myös voittanut EM-kisoista kuusi kultaista ja yhden pronssisen mitalin. Hän nousi aikuisten maajoukkueeseen vuonna 2009 ja oli samalla kaudella maailmancupin 65:s.


title: Olga Viluhina

text: Viluhina teki läpimurtonsa kaudella 2011–2012, jolloin hän sijoittui useissa osakilpailuissa kymmenen parhaan joukkoon ja päätyi kokonaiskilpailun 11:nneksi. Ruhpoldingin MM-kilpailuissa 2012 hän nousi sprintin jälkeiseltä kahdeksannelta sijalta takaa-ajossa pronssille. Se oli samalla hänen ensimmäinen palkintosijansa maailmancupissa. Myös normaalimatkalla hän oli kahdeksas.


title: Olga Viluhina

text: Viluhina sijoittui kaudella 2012–2013 kolmanneksi Östersundin sprintissä ja toiseksi Hanty-Mansijskin takaa-ajokilpailussa. Nové Měston MM-kilpailuissa 2013 hän oli sprintissä viides ja normaalimatkalla kymmenes.


title: Olga Viluhina

text: Sotšin olympialaisissa 2014 Viluhina oli 7,5 kilometrin sprintissä toinen ja mukana Venäjän hopeaa saavuttaneessa naisten viestijoukkueessa. Takaa-ajokilpailussa hän oli seitsemäs. Viluhina kärysi kuitenkin dopingin käytöstä, joka johti suoritusten mitätöintiin ja kilpailukieltoon olympialaisissa. Maailmancup-kaudella 2013–2014 hän sijoittui kolmanneksi Oslon takaa-ajokilpailussa sekä viidenneksi maailmancupin kokonaiskilpailussa. Lisäksi hän oli neljäs sprintin ja takaa-ajon cupeissa sekä viides yhteislähtöcupissa.


title: Uusi antiikin historia

text: Uusi antiikin historia on Paavo Castrénin kirjoittama antiikin aikakautta käsittelevä tietokirja vuodelta 2011. Kirjoittaja on alan asiantuntija, klassisen filologian emeritusprofessori ja keskeinen Pompejin tuntija. Kyseessä on ensimmäinen suomeksi kirjoitettu kreikkalais-roomalaisen antiikin historian kokonaisesitys. Castrénin vuonna 2000 Leena Pietilä-Castrénin kanssa julkaisema "Antiikin käsikirja" on hakuteos, kun taas "Uusi antiikin historia" on proosamuotoinen.


title: Uusi antiikin historia

text: Teos esittelee antiikin yhteiskunnat monipuolisesti. Teoksen rakenteessa on otettu huomioon, että Kreikka ja Rooma olivat samanaikaisesti kehittyviä ja toisiinsa vaikuttavia kulttuureja. Niinpä ne esitetään limittäin, mutta kumpikin omina lukuinaan: Italian rautakaudesta (1000–725 eaa.) siirrytään Kreikan geometriseen aikaan (900–725 eaa.) ja edelleen Rooman varhaishistoriaan (753–730 eaa.). Castrén perustelee teoksen nimessä olevaa "uusi"-sanaa kolmella seikalla: se on ensimmäinen suomenkielinen alan teos, siinä on poliittis-taloudellisen historian lisäksi kuvattu kunkin ajan ajatusmaailmaa ja asiat on esitetty kronologisesti oikeassa yhteydessään erottamatta toisistaan etruskikulttuuria, kreikkalaisuutta ja roomalaisuutta.


title: Uusi antiikin historia

text: Kriitikot ovat arvioineet, että Castrénin kirja on hyvää historian popularisointia tieteellisyyden siitä kärsimättä. Kansanomaista otetta kuvaa esimerkiksi se, että teos esittelee monia antiikin tapoja ja sanontoja, jotka ovat edelleenkin käytössä. Useista teemoista on erillisiä tietolaatikoita, esimerkiksi Rooman jumalista (s. 105–108), etruskin kielestä (s. 125–126), Ateenan agorasta (s. 174), Kahdentoista taulun laeista (s. 214–216) ja suomalaisten papyrus-tutkimuksesta (s. 248–249).


title: Jan Paulsen

text: Jan Paulsen (s. 5. tammikuuta 1935 Narvik, Norja) on adventistinen teologi, joka toimi kirkkonsa pääkonferenssin puheenjohtajana. Hänet valittiin tehtävään 1. maaliskuuta 1999, ja kesäkuussa 2010 hänen seuraajakseen valittiin Ted N. C. Wilson. Ennen nimitystään Paulsen oli toiminut pääkonferenssin varapuheenjohtajana vuodesta 1995, ja tätä aiemmin hän oli toiminut sen transeurooppalaisen jaoksen johdossa vuodesta 1983.


title: Jan Paulsen

text: Paulsen syntyi adventistivanhemmille ja sai kasteen 14-vuotiaana. Hän meni vuonna 1955 naimisiin Kari Trykkerudin kanssa. Parille syntyivät lapset Laila (1961), Jan-Rune (1963) ja Rein Andre (1970).


title: Jan Paulsen

text: Paulsen opiskeli Andrewsin yliopistossa, Potomacin yliopistossa ja Tübingenin yliopistossa. Hän sai viimeksi mainitusta tohtorin arvon. Helmikuussa 2012 hänen uutisoitiin tulleen nimitetyksi Kuninkaallisen norjalaisen ansioritarikunnan komentajaksi.


title: Teatteri Nirvana

text: Teatteri Nirvana on vapaamuotoinen helsinkiläinen teatteriryhmä. Sen taiteelliset johtajat ovat Sini Pesonen ja Jussi Moila. Ryhmän muut jäsenet ovat näyttelijöitä, muusikoita ja taiteellisia suunnittelijoita. Teatteri Nirvanan tuotantoja ovat muun muassa "Veitset leikkaa ilman" sekä Teatteri Takomon kanssa yhdessä tuotettu "Paratiisi".


title: Teatteri Nirvana

text: Teatteri Nirvanan perustivat vuonna 2008 Teatterikorkeakoulun ja Taideteollisen korkeakoulun opiskelijat. Ryhmän jäseniä ovat muun muassa näyttelijät Ulla Raitio, Annika Poijärvi, Joonas Saartamo, Olavi Uusivirta, Riku Nieminen, Ágnes Kaszás, Minka Kuustonen, Saara Kotkaniemi, Ylermi Rajamaa, Wintom Ghebreselassie, Kaisa Leppänen ja Kai Vaine, suunnittelijat Pauli Riikonen, Henna-Riikka Taskinen ja Laura Dammert sekä koreografi Sonya Lindfors.


title: Mack Gordon

text: Mack Gordon (21. kesäkuuta 1904 – 1. maaliskuuta 1959) oli yhdysvaltalainen sanoittaja. Hän syntyi Varsovassa Puolassa nimellä Morris Gittler, mutta perhe muutti vuonna 1908 New Yorkiin ja poika sai käyttöön amerikkalaistetun nimensä.


title: Mack Gordon

text: Gordon teki yhteistyötä muun muassa Harry Revelin, Harry Warrenin, Josef Myrowin, Jimmy Van Heusenin, Vincent Youmansin, James Monacon ja Edmund Gouldingin kanssa. Hän sai vuonna 1943 parhaan laulun Oscar-palkinnon kappaleesta ”You’ll Never Know” ja tämän lisäksi hän sai yhdeksän muuta Oscar-ehdokkuutta. Hän oli ASCAP:n jäsen. Gordon kuoli New Yorkissa vuonna 1959 ja hänet otettiin Songwriters Hall of Fameen vuonna 1970.


title: Felix Cavaliere

text: Felix Cavaliere (s. 29. marraskuuta 1944 Pelham) on yhdysvaltalainen muusikko, joka tunnetaan popyhtye The Young Rascalsin (myöhemmin The Rascals) laulajana ja urkurina. Hän toimi Eddie Brigatin ohella yhtyeen pääasiallisena laulunkirjoittajana. Cavaliere on yhtyeen hajoamisen jälkeen nauhoittanut myös sooloartistina ja työskennellyt musiikkituottajana. Hänet on valittu Rock and Roll Hall of Fameen ja Songwriters Hall of Fameen.


title: Felix Cavaliere

text: Cavaliere syntyi Pelhamissa, New Yorkin osavaltiossa vuonna 1944. Hän sai nuoruudessaan oppitunteja klassiseen pianonsoittoon ja säveltämiseen Allaire School of Music -oppilaitoksessa. Hänen ensimmäisiä yhtyeitään olivat The Stereos sekä The Escorts, jonka hän perusti opiskellessaan Syracusen yliopistossa. Hän julkaisi yliopistoaikanaan paikallisella levy-yhtiöllä singlen ”The Syracuse”, josta tuli suosittu yliopistossa.


title: Felix Cavaliere

text: Ammattilaisuransa Cavaliere aloitti New Yorkissa Sandy Scottin taustamuusikkona. Pian hänet otettiin soittajaksi Joey Dee & The Starliters -yhtyeeseen, jonka jäseniä olivat myös laulaja Eddie Brigati ja kitaristi Gene Cornish.


title: Felix Cavaliere

text: Vuonna 1964 Cavaliere, Brigati ja Cornish perustivat yhdessä rumpali Dino Danellin kanssa oman yhtyeensä, jonka nimeksi tuli The Young Rascals. Danelli oli soittanut aiemmin muun muassa Lionel Hamptonin ja Little Willie Johnin yhtyeissä. Cavaliere ja Brigati toimivat yhtyeen laulajina ja pääasiallisina laulunkirjoittajina ja yhtye sai levytyssopimuksen Atlantic Recordsilta.


title: Felix Cavaliere

text: Vuonna 1967 The Young Rascals julkaisi Cavalieren ja Brigatin säveltämät singlet ”Groovin’” ja ”How Can I Be Sure?”. Jälkimmäinen kappale nousi Ison-Britannian singlelistan kärkeen vuonna 1972. Yhtyeen nimi lyhennettiin vuonna 1968 muotoon The Rascals. Myöhempiä hittejä olivat ”A Beautiful Morning”, ”People Got to Be Free”, ”See” ja ”Carry Me Back”.


title: Felix Cavaliere

text: The Rascalsin hajottua vuonna 1972 Cavaliere aloitti soolouran. Hän on myös toiminut tuottajana muun muassa Laura Nyrolle, Jimmy Spheerisille ja The Deadly Nightshadelle. Cavaliere valittiin The Rascalsin jäsenenä Rock and Roll Hall of Fameen vuonna 1997. Vuonna 2009 hänet valittiin Brigatin ohella Songwriters Hall of Fameen.


title: Martins Dukurs

text: Martins Dukurs (s. 31. maaliskuuta 1984 Riika) on latvialainen skeletonkelkkailija ja olympiamitalisti.


title: Martins Dukurs

text: Dukurs osallistui MM-kisoihin ensimmäistä kertaa jo vuonna 2001, jolloin hän oli kilpailun 28. Hän sijoittui vuoden 2006 kisoissa jo kuudenneksi ja oli saman vuoden olympialaisissa seitsemäs. Dukurs voitti kultaa EM-kisoista 2010 ja sai vuonna Vancouverin olympialaisista hopeaa jäätyään vain seitsemän sekunnin sadasosan päähän voittaja Jon Montgomerystä. Hän voitti maailmancupin kokonaiskilpailun kausilla 2009–2010 ja 2010–2011. Vuosina 2011 ja 2012 Dukurs voitti kultaa sekä MM- että EM-kilpailuista.